ИнтерФУТБОЛ :: Тақдир: Коста-Рикалик камтар юлдуз\nТақдир: Коста-Рикалик камтар юлдуз\nБу йигитни 2014 йилдаги жаҳон чемпионатига қадар кўпчилик танимасди. Ушбу мақолада Бразилия мундиалидан кейин футбол оламининг энг яхши дарвозабонларидан бирига айланган Кейлор Навас ҳақида ҳикоя қилинади. Кейлор Антонио Навас Гамбоа 1986 йилнинг 15 декабрида Коста-Риканинг Сан-Хосе провинцияси таркибидаги Перес-Селедон кантонида дунёга келди. Унинг болалиги кўпчилик тенгдошлариникидан фарқли ўтди: ота-онаси пул топиш илинжида АҚШга йўл олишгач, 4 ёшли болакай бобоси ва бувиси қарамоғида қолди.\nФаолиятининг илк даври\nКейлор асосан бобоси ва бувиси ёнида бўлсада, футболга қизиқиб қолишига отаси сабабчи бўлганди. 5 ёшли чоғида отаси Навасни маҳаллий жамоанинг машғулотига олиб борган, аммо у пайтда ўсмирлар шуғулланишаётганди. ЕЧЛнинг бўлажак кўп карра ғолиби ўшанда тўпни дадиллик билан қайтараётган 12 ёшлардаги боланинг чаққон ҳаракатларига маҳлиё бўлиб қолди ва дарвозабон бўлишга қарор қилди. Отаси уни тўла-тўкис қувватлагач, Наваснинг футболдаги фаолияти бошланди.\n7 ёшли Кейлор ўзининг дастлабки клуби бўлмиш «Сан Исидро»га қатнай бошлади. Ҳа, том маънода қатнай бошлади. Энди бир тасаввур қилинг: у ҳар куни машғулотда қатнашиш учун 10 км. масофани босиб ўтарди. Айрим машғулотларда Навас майдон ўйинчиси сифатида ўйнашга мажбур бўларди. Лекин дарвозабон бўлиш орзусидан воз кечмади. Кейин болакай «Педрегосо» клубида 7 йил таҳсил олди. Бироқ асосий таркибдан жой олиш унга насиб этмади - 15 ёшда у паст бўйли ва озғин эди. Қисқаси, Наваснинг фаолияти бошланмай туриб ниҳоясига етадигандек эди. Шу қалтис вазиятда битта учрашув - ўсмирлар ўртасидаги маҳаллий турнирда Коста-Риканинг гранд жамоаси бўлган «Депортиво Саприсса»га қарши ярим финал баҳси унинг халоскорига айланди.\nЎша ўйинда Кейлор номдор рақиб мутасаддиларини шунчалик ҳайратга солдики, улар зудлик билан трибуналардан Наваснинг отасини излаб топишди. Нуфузли клуб таклифини рад этиш аҳмоқлик эканлигини яхши англаган Наваслар мамнуният билан розилик билдиришди ва тез орада Кейлор «Депортиво Саприсса» ёшлари сафидан жой олди.\n18 ёшида асосий жамоага кўтарилган посбон 5 йил ичида 6 марта чемпионликка эришди, КОНКАКАФ Чемпионлар Лигасида ғолиб чиқди. 2008 йилда Коста-Рика терма жамоасидан таклиф олди. Ўз дебютини эса 2009 йилнинг 11 октябрида бўлиб ўтган КОНКАКАФ Олтин кубоги турнирининг Суринам термасига қарши саралаш учрашувида нишонлади. Якунда Навас турнирнинг энг яхши дарвозабони унвонига сазовор бўлди. 2008 йилда Наваснинг агенти Европадаги топ-клубларга мижози ўйинлари ёзилган видеолавҳаларини жўнатганди. 2010 йилда Сегунданинг камтарин жамоаси Европага таниш бўлмаган Коста-Рика чемпионати вакилини таклиф этди. Ўша йилнинг 29 августида «Алькоркон»га қарши баҳсда Кейлор Навас Европадаги дебютини нишонлади.\n«Леванте»га ўтиш ва Ла Лига юлдузига айланиш жараёни\nМавсумнинг биринчи ярми дебютант посбон учун ёмон ўтмаган бўлсада, «Альбасете» барқарор жамоа эмасди. Қисқаси, иккинчи даврани ўта суст ўтказган жамоа қуйи лигага тушиб кетди. Таажжубки, шу қалтис вазиятда тақдир Навасга навбатдаги ажойиб имкониятни туҳфа этди - сўнг-ги турларни захира ўриндиғида ўтказган посбонни «Леванте» 150 минг евро эвазига ижарага олди. Шу тариқа Кейлор 2011 йилнинг ёзида Ла Лига вакилига айланди. Навас Қирол кубоги турнирида асосий дарвозабон бўлиб, «бақалар» таркибидаги дебютини 2011 йилнинг 13 декабрида нишонлади.\n2012 йил ёзида жамоа «Альбасете»га яна 150 минг евро тўлаб, Кейлорни сотиб олди. Янги мавсумда у ЕЛда асосий дарвозабон бўлиб, нимчорак финалгача етиб борди. Мунуа иштирокидаги икки учрашувда жамоа умумий 1:9 ҳисобида мағлубиятга учрагач, Навас унинг ўрнини эгаллади. Шу тариқа Коста-Рика вакили биринчи рақамли посбон мақомида 2013/2014 йиллар мавсумида ажойиб ўйин кўрсатди. Муваффақиятли фаолият Бразилия мундиалида давом этди. Англия, Уругвай ва Италия билан бир гуруҳдан жой олган Навас терма жамоаси атиги битта ўйинда очко йўқотди, Кейлор фақат битта гол ўтказиб юборди. Нимчорак финалда Коста-Рика Грецияни таслим этди. Кейинги босқичда Нидерландия тўсиғидан ўтолмаган бўлсада, ўз дарвозасидан атиги 2та гол ўтказиб юборган Навас 3 марта ўйиннинг энг яхши футболчиси унвонига сазовор бўлди. Йил якунида эса, у ЖЧ-2014нинг ёрқин юлдузи бўлган ватандоши Брайан Руисни ортда қолдирган ҳолда, Шимолий Американинг энг яхши футболчиси бўлди. Кейин эса...\n«Реал»га ўтиш, машҳурлик, совринлар ва «ПСЖ»\n2014 йил августида Кейлор Навас «Реал» таркибига ўтди. Бироқ «қироллик клуби» бош мураббийи Карло Анчелотти Моуриньодан фарқли равишда Касильясга ишонч билдирди. Шу боис, дебют мавсумида коста-рикалик посбон Ла Лигада 6 ва ЕЧЛда 2 марта майдонга тушди. Таъкидлаш жоизки, унинг иштирокидаги барча учрашувларда «Реал» ғалаба қозонди.\n2015 йили Касильяс Мадридни тарк этди. «Эспаньол»дан ўтган Кико Касилья унинг ўрнини тўлдира олмади. Мутасаддилар «МЮ»дан Давид де Хеани олиб келмоқчи бўлишди. Эвазига Навас Англияга йўл олиши керак эди. Бироқ томонлар трансфер дарчаси ёпилгунга қадар тегишли ҳужжатларни расмийлаштиришга улгуришмади. Натижада «Реал» икки нафар савияли, лекин «топ» мақомига эга бўлмаган дарвозабон билан кифояланишга мажбур бўлди. Бенитес Навасга ишонч билдирди ва «Реал» ЕЧЛ ғолибига айланди. Кейлор эса қитъанинг энг моҳир дарвозабонлари сафига кўтарилди. Бенитес ўрнига Зидан келганидан кейин ишлар янада юришиб кетди - Навас қаторасига 3 марта ЕЧЛ кубокларини қўлга киритди, турнирнинг энг яхши дарвозабони унвонини олди, Ла Лигада ғолиб чиқди.\nЛекин «қироллик клуби»нинг ёзилмаган қоидаларига биноан, унинг таркибида фақат юлдуз мақомидаги футболчи ўйнаши мумкин эди. Шу боис, ЖЧ-2018дан кейин клуб «Челси»дан Тибо Куртуани харид қилди. Шу тариқа Навас ўз ўрнини бельгиялик касбдошига бўшатишга мажбур бўлди. Асосан кубок мусобақаларида, баъзан ЕЧЛда ва Куртуа жароҳат олган кезларда майдонга тушишдан қаноатланмаган коста-рикалик «ПСЖ» таклифини қабул қилди ва парижликлар таркибида ажойиб сэйвларни намойиш эта бошлади. Навас янги жамоаси билан ЕЧЛ-2019/2020 йиллар мавсумида финалгача етиб борди, 2020/21 йиллар мавсумини ҳам асосий дарвозабон мақомида бошлади, аммо жамоа чемпионликни бой берди, ЕЧЛда эса ярим финалдан ўта олмади.\nЖорий йилдаги ёзги трансфер дарчасида шайхлар «янги Галактикос» шакллантиришга қарор қилиб, Евро-2020нинг энг яхши футболчиси бўлмиш Жанлуижи Доннаруммани харид қилишди. Энди Кейлор италиялик касбдоши билан навбатма-навбат майдонга тушмоқда. Лекин унинг Парижни тарк этиши мумкинлиги хусусидаги миш-мишлар ҳам йўқ эмас.\nХуллас, болалигидан дарвозабон бўлиш орзуси билан нафас олган Кейлор Навас жаҳон миқёсидаги моҳир пос-бонлар қаторидан жой олди. Шунга қарамасдан, ЕЧЛнинг 3 карра ғолиби, Испания ва Франция чемпиони, Шимолий Америкада ХХI асрнинг иккинчи 10 йиллигидаги энг яхши футболчиси, Коста-Риканинг тирик афсонаси ҳанузгача 2-рақамли ўйинчи мақомида қолмоқда. Эҳтимол, ундаги камтарлик суперюлдуз даражасига кўтарилишига имкон бермагандир. Лекин бошқа томондан, футболчининг ўзи машҳур бўлишни истамайдигандек. Ахир Кейлор Навас - оилапарвар, виждонли, ҳар қанча ҳурмат-эҳтиромга муносиб инсон!


Камерун “Боко ҳаром” билан курашиш учун 2450 минг аскар юборади\n11:12 / 15.08.2015\nКамерун ҳукумати мамлакатнинг 2450 нафар аскарини “Боко ҳаром” радикал гуруҳи билан курашиш учун Африка давлатларининг Аралашган кўп миллатли кучларига (FOMAC) юборади. Бу ҳақда Камерун Мудофаа вазирлиги берган баёнотда айтилмоқда.\nБаёнотда қайд этилишича, аскарлар Камерун президенти Пол Бийянинг қарори билан нигериялик геренал Илия Аббоҳ томонидан бошқарилаётган Аралашган кўп миллатли кучларга юборилади.\nБундан ташқари, Камерун етакчисининг фармони билан Аралашган кўп миллатли кучлар қўмондони ўринбосари этиб бригада генерали Валере Нка тайинланди. Камеруннинг яна бир юқори лавозимли ҳарбийси – Буба Добекрео кўп миллатли қўшинларнинг мамлакатнинг шимолида Нигераия билан чегарада жойлашган Мора туманидаги ўнг секторига бошлиқ қилиб тайинланди. Иккала ҳарбий ҳам “Бока ҳаром” билан курашишда катта тажрибага эга.


14 апрел 2021, Тошкент вақти: 13:56\nШунингдек, мухолифат уни одамларнинг беҳуда қурбон бўлишига масъул эканликда айблашни ҳам кўзламоқда.\nҲолбуки, Жанубий Осетия можароси бошланган пайтда Миллий кенгаш доирасида бирлашган Грузиядаги аксарият мухолиф партиялар президент Михаил Саакашвилини қўллаб-қувватлашини эълон қилганди.\n18 август куни эса Тбилисида ўтказилган қўшма матбуот анжуманида Республикачилар партияси ва “Янги ўнгчи”лар раҳбарлари Давит Усупашвили ва Давит Гамкрелидзе Россия армияси қисмлари Грузияга бостириб кирганидан кейин ҳукумат билан зиддиятга бормаслик ҳақидаги “мораторий” муддатини узайтиришга қарор қилганларини билдирди.\nБироқ мухолифатнинг бошқа аъзолари сабр-тоқатнинг чеки борлигини айтмоқда. Январь ойида ўтказилган сайловда М.Саакашвилининг асосий рақиби бўлган Леван Гачечеладзе “ft.com” сайтида эълон қилинган мақолада мухолифат М.Саакашвилининг президентлик муддати тугамасидан сайлов ўтказилишини талаб қилиш ниятида эканини айтган.\n“Озодлик”нинг Кавказ бўйича таҳлилчиси Лиз Фуллер ҳозирча грузин мухолифати Михаил Саакашвилига қарши ҳаракат бошлагани йўқлигини билдирди.\nУнинг фикрича, Грузиядаги сиёсий вазият қай тарзда ривожланиши турли омилларга боғлиқ. Агар Россия кучлари белгиланган муддатда Грузиядан олиб чиқилса, бу Саакашвили ҳукумати манфаатига хизмат қилади. Агар Россия кучлари Жанубий Осетия ҳудудига олиб чиқилса ва Жанубий Осетия “кўчманчилар ўлкаси”га айланса, шунингдек, уруш ҳаракатлари сабабли уйларини ташлаб кетган грузин қочқинлари қаҳратон қиш яқинлашган сари ўз уйларига қайта олмай, чодирларда яшашни давом эттирса, қочқинлар орасида норозилик пайдо бўлади. Ўз навбатида, мухолифат вакиллари бундай вазиятдан фойдаланиши мумкин.\nЛиз Фуллер фикрича, халқаро ҳамжамиятнинг Грузияга қанчалар тез ёрдам бериши ҳам мамлакатдаги сиёсий вазият ижобий бўлишида катта аҳамиятга эга.\n“Январь ойида ўтказилган президент сайловида Саакашвилининг асосий рақиби бўлган Левон Гачечеладзе аллақачон ўз имкониятларини кўриб чиқаётганига ишонаман”, – дейди Кавказ бўйича мутахассиси.\nЛиз Фуллер таъкидича, Грузия парламенти собиқ раиси Нино Буржанадзе ҳам президетликка даъвогарлик қилиши мумкин бўлган сиёсий арбоблардан биридир.\n“Буржанадзе ўзини ҳам мамлакат ичкарисида, ҳам ташқарисида, яъни АҚШ ва Европа давлатлари томонидан етарлича қўллаб-қувватловчига эга деб ўйлайди. Чунки аксар ҳукуматлар Буржанадзени Саакашвилига қараганда кенг фикрловчи, мувозанат сақловчи сиёсий арбоб ҳисоблайди. Бундан ташқари, унинг хатти-ҳаракатини олдиндан билиш мумкин ва у эхтирос асосида иш юритмайди. Шу боис, у Россиянинг Грузияга давом этаётган таҳдидини бошқаларга нисбатан яхшироқ бартараф эта олиши мумкин ”, – дейди Лиз Фуллер.


ҚР Таълим-маориф вазирлиги\nNUR-SULTAN. Кazinform – ҚР Таълим-маориф вазирлиги мактабларда янги фанлар жорий этилиши ҳақидаги маълумотни рад этди, деб хабар беради Kazinform.\nNUR-SULTAN. Кazinform - Озарбайжон қозоғистонлик ўқитувчилар тажрибасини ўзлаштиришни режалаштирмоқда. Бунинг учун озарбайжонлик ўқитувчилар келгусида Қозоғистонга юборилиб, қозоқ болаларини ўқитиш методикасини ўрганиши, шунингдек, мактаблар фаолияти билан танишиши мумкин бўлади. Бу ҳақда Озарбайжон Таълим вазири Эмин Амруллаев ҚР Таълим-маориф вазири Асхат Аймағамбетов билан учрашув чоғида маълум қилди, дея хабар беради Каzinform Таълим-маориф вазирлиги матбуот хизматига таяниб.\nNUR-SULTAN. Kazinform – Ёзги таътилнинг биринчи мавсумида 1 миллиондан зиёд қозоғистонлик ўқувчилар соғломлаштириш оромгоҳларида дам олмоқда. Болалар учун шаҳар ташқариси, мактаб, уй ва чодир шаҳарчалари мавжуд, деб хабар беради Kazinform ҚР Халқ таълими вазирлиги матбуот хизматига таяниб.\nNUR-SULTAN. Kazinform – Мухтор Авезовнинг «Абай йўли» ва Бауржан Момишулининг «Бизнинг оила» асарлари мактаб кутубхонасидан энг кўп олинадиган китоблар сирасига киради. Бу ҳақда Республика таълим мазмунини таҳлил қилиш илмий-амалий маркази директори Елдос Нурланов маълум қилди, дея хабар беради Kazinform мухбири.\nNUR-SULTAN. Kazinform – Боғча учун ягона навбат базаси яратилади. Бу ҳақда ҚР Таълим вазири ўринбосари Ғани Бейсембаев мълум қилди, дея хабар беради Kazinform мухбири.\nЯнги ўқув йилида Қозоғистонда «Рақамли репетитор» лойиҳаси ишга туширилади\nNUR-SULTAN. Kazinform – Янги ўқув йилигача «Рақамли репетитор» лойиҳаси ишга туширилиши керак. Бу ҳақда ҚР Таълим вазири Асхат Аймағамбетов маълум қилди, дея хабар беради Kazinform мухбири.\nNUR-SULTAN. Kazinform – Халқ таълими вазири Асхат Аймағамбетов Павлодар вилояти қишлоқ ўқитувчилари билан учрашди, деб хабар беради Kazinform.\nҚозоғистон Болония таълим тизимидан чиқмайди - Қасим-Жомарт Тоқаев\nNUR-SULTAN. Kazinform – Қозоғистон таълимнинг Болония жараёнини тарк этмайди. Бу ҳақда Қозоғистон Президенти Қасим-Жомарт Тоқаев маълум қилди, дея хабар беради Kazinform мухбири.\nҚР Таълим ва фан вазирлиги иккига бўлинди\nNUR-SULTAN. Кazinform - Қозоғистон Таълим ва фан вазирлиги иккига, Таълим-маориф вазирлиги ва Фан ва олий таълим вазирлигига бўлинди. Тегишли қарор Президент томонидан имзоланди.\nБу йилги QS WUR рейтингидан Қозоғистоннинг 16 та университети жой олди\nNUR-SULTAN. Kazinform – Алмати технология университети ва Хўжа Аҳмат Яссавий номидаги Халқаро қозоқ-турк университети жорий йилда жаҳон рейтингига киритилган Қозоғистон университетлари рўйхатига қўшилди, деб хабар беради Kazinform.\nСинф йиғилишида ўқувчиларнинг дарс ўзлаштириши муҳокама қилинмасин – ҚР Таълим вазири\nNUR-SULTAN. Kazinform – Қозоғистон Таълим ва фан вазири Асхат Аймағамбетов мактабда ота-оналар йиғилиши форматини ўзгартиришга чақирди, деб хабар беради Kazinform мухбири.\nҚозоғистонда ота-оналарнинг мактаб формасини танлашига эркинлик берилди\nNUR-SULTAN. Kazinform – Қозоғистонда мажбурий мактаб формасига қўйиладиган талабларга ўзгартиришлар киритилиб, буйруқ лойиҳаси тайёрланди. Бу ҳақда Қозоғистон Таълим ва фан вазирлигининг Мактабгача ва ўрта таълим қўмитаси раиси Гулмира Каримова маълум қилди, дея хабар беради Kazinform мухбири.\nҚозоғистон мактабларида ватанпарварлик бўйича янги дарс ўтказилади\nNUR-SULTAN. Kazinform – Қозоғистонда мактаб ўқувчилари янги ўқув йилидан бошлаб «Ватанпарварлик ва глобал компетенциялар» дарсини ўқийди. Бу ҳақда И.Алтинсарин номидаги Миллий таълим академияси президенти Мадина Тинибоева маълум қилди, дея хабар беради Kazinform мухбири.\nҚозоғистонда илмий-тадқиқотларни тижоратлаштириш лойиҳаларини грант асосида молиялаштириш танлови бошланди\nNUR-SULTAN. Kazinform - Қозоғистонда илмий-тадқиқот ва тижорат лойиҳаларини грант асосида молиялаштириш бўйича танлов бошланди, деб хабар беради Таълим ва фан вазирлиги матбуот хизмати.\nҚР ҳудудларда ёшлар талаб юқори бўлган IТ-тадбиркорлик йўналиши бўйича ўқитилади\nNUR-SULTAN. Кazinform - Рақамли ривожланиш, инновациялар ва аэрокосмик саноати вазири Багдат Мусин ҳамда Таълим ва фан вазири Асхат Аймағамбетов бошчилигидаги ишчи гуруҳ инновацион экотизимлар ва IТ-индустрияни ривожлантириш, шунингдек, университетларга ҳужжатлар ва грантлар бўйича давлат хизматларини кўрсатиш масалаларини муҳокама қилди.\nҚозоғистон ХХII Осиё физика олимпиадасида кучли учликдан жой олди\nNUR-SULTAN. Кazinform - Қозоғистонлик мактаб ўқувчилари физика бўйича ХХII Осиё олимпиадасида 5 та медаль қўлга киритиб, кучли учликдан жой олишди. Терма жамоа ҳисобида 1 та кумуш ва 4 та бронза медали бор, дея хабар беради Кazinform Қозоғистон Таълим ва фан вазирлигига таяниб.\nҚозоғистонда болалар боғчаларига қўйиладиган талаблар кучайтирилади\nNUR-SULTAN. Kazinform – Ўрнатилган видеокамералар туфайли жамиятга маълум бўлаётган болалар ҳуқуқларининг бузилиши фактлари боғчаларга қўйиладиган талабларни кучайтириш зарурлиги ҳақидаги ҚР Таълим ва фан вазири позициясининг долзарблигини тасдиқлайди. Вазир Асхат Аймағамбетов боғчалар сифатини ошириш борасидаги асосий ишларга тўхталди, дея хабар беради Kazinform.\n3 йилда Қозоғистонда илм-фанни давлат томонидан молиялаштириш 70 фоизга ошди\nALMATY. Kazinform – ҚР Президенти Қасим-Жомарт Тоқаев Миллий фанлар академиясининг 75 йиллигига бағишланган тантанали йиғилишда фанга маблағ ажратиш масаласига тўхталди, дея хабар беради Kazinform Ақорда матбуот хизматига таяниб.


https://t.me/joinchat/AAAAADwt0NGCRoONT4f1_Q . Новости Хотина (вчера, сегодня, сейчас) от News-Life (официальный сайт Ньюс-Лайф)\n15 ноябрь куни Ўзбекистон Хотин-қизлар қўмитаси бошланғич ташкилотларининг келгуси фаолият йўналишларини аниқлаштириб олишга бағишланган йиғилиш бўлиб ўтди. Қўмита раиси Элмира Боситхонова ўз нутқида бошланғич ташкилотларни қўмитанинг илдизига қиёслаб, уларнинг фаолиятидаги қатор камчиликларни ҳамда уларни бартараф этишда нималарга кўпроқ аҳамият қаратиш зарурлигини таъкидлади. Бундан ташқари, оилавий муносабатлар, ажралишлар ҳолати ҳақида шахсий фикр-мулоҳазаларини баён этди. «Ажралиш – оддий ҳужжат билан бўладиган нарса. Қарор чиққач, ажралади. Аммо ҳамма муаммо ажралгандан сўнг бошланади. Буни ҳар куни 80 нафаргача қабулимга келаётган аёллар мисолида кўряпман. Уларнинг 45-50 фоизи ажрашганлар бўлиб чиқяпти. Бола, бойлик, ер талашиш, бир-бирини уриш ҳолатларининг кузатилаётган ачинарлидир. Оилавий қадриятларни асрашимиз зарур. Хорижлик экспертлар ҳам оила ва кексаларга муносабатимизга ҳавас қилишади. Агар ажралишларнинг олдини олмасак, биз буни йўқотиб қўямиз. Ҳаммамиз томошабин бўлиб турибмиз, жумладан мен ҳам. Жамият ўзи тўғрилаб олади, деб ўйлаяпмиз. Жамият бизмиз, биз тўғриламасак, ҳеч нарса ўзидан ўзи тўғриланмайди», – деган Боситхона.\nРумянцевская война: удар молнии (В.Гребцов)\n3 августа, 17:36 Южнорусский Фронт (КОНТ)\n3 августа, 12:18 Cайт міста Чернівців\n3 августа, 12:17 Znaj.ua (ru)


Заиф ҳадисдан ҳукм олинадими? – oliymahad.uz\nЗаиф ҳадисдан ҳукм олинадими?\n“Аввало заиф нима?”, “уни нимага ҳадисга қўшилади?”, деган саволлар тўғрисида тўхталсак. Заиф луғатда кучлининг зиддидир. Буни ҳадисга нисбатан қўллайдиган бўлсак, таркибида «саҳиҳ» ва «ҳасан» ҳадисларнинг сифати бўлмаган ҳадисдир. Бу заиф ҳадиснинг энг мувофиқ таърифи ҳисобланади.\nЗаиф ҳадисларнинг нима эканини билишимиз учун аввало, саҳиҳ ҳадисларнинг илмий таърифини билишимиз лозим.\nСаҳиҳ ҳадис адолат ва забт шартларига эга бўлган ровийларнинг узлуксиз санад билан, шоз ва иллатдан узоқ ўлароқ ривоят қилинган ҳадислардир.\nЗаиф ҳадис саҳиҳ ва ҳасан ҳадисларнинг шартларидан бири ёки бир нечтаси топилмаган ҳадисдир.\nСаҳиҳ ҳадисни аниқлашда бешта шарт қўйилган:\nСанаднинг узлуксиз бўлиши;\nҲадиснинг шоздан ва\nИллатдан узоқ бўлиши.\nБулардан бири ёки бир нечтаси мавжуд бўлмаса, ҳадис заиф ҳисобланади. Заиф деб ҳукм қилинишига кўпроқ ровийларни шахсияти, ҳадис санадидаги нуқсон сабаб бўлади.\nАввало ҳадиснинг заиф ёки заиф эмаслигини аниқ билиш зарур. Бунинг учун ровийнинг сиқалиги (ишончлилиги) борасида муҳаддислар орасидаги ихтилофларни билиш керак. Чунки бирисига кўра заиф бўлган ровий бошқасига кўра сиқа бўлиши мумкин. Бир олим заиф санаган ҳадис бошқа олимга кўра саҳиҳ ёки ҳасан бўлиши мумкин.\nШу қаторда фазилатли амаллар ва мустаҳаб ишларда заиф ҳадисга амал қилса бўлади.\nБаъзи имомлар:«Ҳалол ва ҳаром каби шаръий ҳукмларда ҳам заиф ҳадисларга ҳам амал қилинади»,деб жумҳур уламолар таянишга иттифоқ қилган қиёсдан устун қўйганлар.\nЗаиф ҳадисга амал қилиш Абу Ҳанифа, Имом Молик ва Аҳмад ибн Ҳанбалларнинг, муҳаддис имомлардан Абу Довуд, Насоий ва Абу Ҳотимларнинг мазҳабидир. Фақат бунда икки шарт топилиши лозим:\nҲадиснинг заифлиги ўта кучли бўлмаслиги;\nМасалада ундан бошқа ҳадис бўлмаслиги;\nАҳмад ибн Ҳанбал роҳимаҳуллоҳ : «Заиф ҳадис биз учун райдан кўра маҳбуброқдир!», деганлар. Қайси бир масалада бўлса ҳам фақат имомлар фикри билан заиф ҳадис тўғри келса, заиф ҳадис олинади. Чунки заиф ҳадис райдан устун туради.\nЗаиф ҳадисни ривоят қилинаётган пайтда ҳадиснинг заифлиги мутлақо айтилиши зарур.\nШу жумладан, бундай ҳадислар қатъийлик ифода этувчи жумлалар билан эмас, балки мажҳул жумлалар билан ривоят қилиниши муҳаддислар орасида қабул қилинган услубдир.\nАфсуски бугунги кунда бу қоидага кўпинча амал қилинмаяпди.\nХулоса ўрнида юқорида келтирган баъзи ҳолатларни инобатга олган ҳолда заифли қатъий бўлмаган, баъзи исбот ва далиллар билан келган ҳадислар эътиқод ва ҳалол-ҳаромларни ажратувчи масалалардан бошқа барча масалаларда ҳужжат бўлади.\nФазилатлар борасидаги заиф ҳадисларга ҳамма ҳам амал қилаверади, лекин фиқҳий мавзулардаги заиф ҳадисларга фақатгина олим ва фуқаҳолар кўрсатмасига мувофиқ амал қилиш мумкин. Чунки аҳком ҳадислардан ҳукм чиқариш учун маълум даражада илмий савия талаб қилинади. Заиф ҳадисларни буткул қабул қилиш ёки рад этиш ўрнига, уларнинг хусусиятларига ва қўлланиладиган мавзусига қараб алоҳида-алоҳида баҳо бериш энг маъқул йўлдир. Ҳақиқатда, олимларнинг кўпчилиги ўтмишда шу услубни татбиқ қилган.\n808700cookie-checkЗаиф ҳадисдан ҳукм олинадими?no\nОлдингиҒазабКейинги“Шайх Муҳаммад Содиқ Муҳаммад Юсуф” масжидига имом-хатиб тайинланди


ЙИЛИГА 20 МИНГ ТОННА ПАРҲЕЗБОП МАҲСУЛОТ ЕТИШТИРИЛАДИ\nҚишлоқ хўжалиги 29.03.2019 223\nХалқимиз балиқни "луқмаи ҳалол", дея эъзозлайди. Сабаби, ушбу неъмат таркибида инсон саломатлиги учун зарур кўплаб фойдали моддалар мавжуд. Мутахассисларнинг таъкидлашича, юрак-қон томир касалликларида, камқонлик, беҳоллик ва жисмоний зўриқишда, невроз, тери касалликлари, подагра ва ревматизмда, кўриш қобилияти сустлашганда, балиқ гўшти кони фойда экан.\nҚолаверса, балиқчилик энг сердаромад тармоқлардан бири ҳамдир. Уни ҳар томонлама ривожлантириш орқали мамлакатимиз истеъмол бозорини парҳезбоп озиқ-овқат маҳсулотлари билан таъминлаш, шунингдек, минглаб қўшимча иш ўринларини яратиб, аҳоли турмуш фаровонлигини янада ошириш мумкин.\nШунинг учун ҳам ҳукуматимиз томонидан балиқчилик тармоғини ривожлантиришга алоҳида эътибор қаратилиб, соҳанинг ҳуқуқий асосларини такомиллаштириш, балиқчилик фаолияти билан шуғулланаётган субъектларни ҳар томонлама қўллаб-қувватлаш, уларнинг фаолиятида замонавий технологияларни жорий этишга қаратилган қатор ҳуқуқий ҳужжатлар қабул қилинди. Хусусан, Президентимизнинг 2018 йил 6 ноябрдаги қарорида мамлакатимизда балиқчилик соҳасида истиқболли лойиҳаларни амалга ошираётган тадбиркорларга қулай шарт-шароит яратиб бериш, қўшимча имтиёзлар тақдим этиш бўйича қатор чора-тадбирлар кўзда тутилганки, бу аҳоли ва ишбилармонларнинг мазкур фаолият турига бўлган қизиқишини янада рағбатлантирмоқда. Юқорида қайд этилган қарор ҳамда Президентнинг ўтган йил 13-14 декабрь кунлари вилоятимизга ташрифи давомида берилган топшириқ ва кўрсатмалардан келиб чиққан ҳолда, Қашқадарёда 2019 йилда балиқ етиштириш бўйича манзилли чора-тадбирлар дастури ишлаб чиқилди. Унга асосан жорий йилда воҳамизда 20 минг тонна, яъни ўтган йилдагидан (2018 йилда 10 минг 157 тонна эди) қарийб икки баробар кўп балиқ етиштириш режалаштирилган. Шунинг 2 минг 400 тоннаси табиий сув ҳавзаларидан овланса, 9 минг 750 тоннаси сунъий ҳавзаларда етиштирилади. Яна 7 минг 850 тонна балиқ қафас (садок, ёпиқ сув айланма тизимлари (УЗВ) ҳамда бошқа кичик сув ҳавзаларида парваришланади.\nЭътиборга молик жиҳати, сўнгги йилларда вилоятимизда кичик ҳавзалар, хусусан, дарё ва канал бўйлари, аҳоли томорқалари, хонадонларда балиқ етиштириш тобора оммалашиб бормоқда.\nМутахассисларнинг таъкидлашича, мамлакатимиз шароитида кичик сунъий ҳавзаларда балиқ боқиш табиий шароитга қараганда анча фойдали ва самарали усул. Боиси, бунинг учун кўп ер, кўп ишчи кучи ва катта маблағ ҳам талаб этилмайди, сув ва ердан оқилона фойдаланилади. Масалан, оқар сув каналлари, кичик дарёлар бўйида бир неча сотихдан иборат балиқчилик ҳавзаларини ташкил этиш мумкин. Бунда сувнинг бир қисми ушбу ҳавзага ташланади ва иккинчи томондан чиқиб яна ўз ўзанига қўшилади. Яъни, сув далаларга қайтарилади ва оқар сув сифатига ёки сув балансига ҳеч қандай таъсири бўлмайди. Қолаверса, кичик ҳавзада балиқни етарли озуқа билан таъминлаб, тез етилтириш имкони бор. Бу усул билан ҳатто тўрт ёки беш сотих ерда ҳам ҳавза ташкил этиб, тонналаб балиқ етиштириш мумкин. Буни ўз фаолияти мисолида кўрсатиб бераётган юртдошларимиз кўп.\n- 4 йил олдин уйимиз ёнидаги 30 сотих майдонда ҳавза ташкил этиб, балиқ етиштиришни йўлга қўйган эдик, - дейди Чироқчи туманилик Музаффар Абдуллаев. - Ҳозир ҳавзада мингдан ортиқ сазан ва бошқа балиқларни парваришлаяпмиз. Ўтган йили ана шу ернинг ўзидан қарийб 15 миллион сўм даромад олдик. Тўғри, кичик ҳавзада балиқ етиштиришнинг ҳам ўзига яраша қийинчиликлари бор. Аввало, сувнинг тозалигига, турли чиқиндилар тушмаслигига эътибор қаратиш лозим. Шунингдек, балиқларни озиқлантиришда ҳам эътибор талаб этилади. Уларга қанчалик тўғри ва етарли даражада озуқа берсангиз, шунча тез семиради.\nТаъкидлаб ўтиш жоизки, дунёнинг бир қатор давлатларида кичик ҳавзаларда балиқ боқилиб, миллион тонналаб маҳсулот олинади. Мисол учун, Хитой Халқ Республикасини олайлик. Ушбу давлатда кўплаб балиқчилик хўжаликлари 1 гектардан ер майдонига эга. Бундай жойларда ҳар бирининг ўлчами 5х22х2,5 метр бўлган 3 донадан балиқ боқиш ҳовузлари ўрнатилган. Ана шу ҳовузлардан йилига ўртача 150 тоннадан балиқ олишади. Вилоятимизда ҳам шу тажрибага эътибор қаратилгани ҳолда, кичик ҳавзаларда балиқ етиштиришнинг бир неча турлари оммалаштирилмоқда.\nМаълум бир соҳанинг юксалиши, албатта, унга алоқадор бир қатор тармоқлар, зарур инфратузилманинг ҳам ривожланишини талаб этади. Бевосита балиқчилик соҳасини оладиган бўлсак, биргина сув ҳавзаларини ташкил этиш ва уларга балиқ чавоқларини ташлаш билан натижага эришиб бўлмайди. Тармоқни тараққий эттириш учун, аввало, сифатли балиқ личинкаларини етиштириш, соҳада ветеринария хизматини йўлга қўйиш, омихта ем ишлаб чиқариш ва хом ашёни қайта ишлаб, ички ва ташқи бозорга етказиб бериш чораларини кўриш зарур. Вилоятимизда бу борада ҳам салмоқли ишлар амалга оширилмоқда.\nХусусан, айни пайтда ҳудудда умумий қуввати 110 миллион дона личинка олиш имконини берадиган 3 та инкубацион цех фаолият юритаётган бўлса, жорий йилда бу борада яна бир йирик лойиҳа амалга оширилади. Яъни, Миришкор туманидаги "Сечанкўл" сув ҳавзасида "Бо-Зариф" фермер хўжалиги томонидан йиллик қуввати 50 миллион дона личинка ишлаб чиқариш қувватига эга бўлган инкубация цехи ишга туширилмоқда. Айни пайтда мазкур цехга Хитойдан замонавий технологиялар келтирилиб, жиҳозлаш ишлари олиб борилаяпти. Бундан ташқари, жорий йилда олдиндан мавжуд бўлган, майдони 134 гектарга тенг репродуктор ҳавзаларда 11,3 миллион дона балиқ чавоқларини етиштириш ҳамда 70 гектар майдонда янги репродуктор ҳавзалар барпо этиш режалаштирилган.\nШунингдек, балиқ учун зарур омихта ем ишлаб чиқариш саноати ҳам ривожланиб бормоқда. Тадбиркорлар томонидан бу борада кўплаб лойиҳалар ҳаётга татбиқ этилаётгани эътиборга молик. Хусусан, ўтган йили Қарши шаҳрида фаолият бошлаган "Мастерок гарант" масъулияти чекланган жамияти томонидан қиймати 1 миллиард 360 миллион сўмни ташкил этадиган замонавий технологик линия харид қилиниб, бир ойда 450 тонна омихта тайёрлаш қуввати ишга туширилди.\n- Бу йил балиқчиликни ривожлантиришга қаратилган яна бир лойиҳани ишлаб чиққанмиз, - дейди "Мастерок гарант" масъулияти чекланган жамияти раҳбари Баҳриддин Муртозаев. - Лойиҳамиз 250 тонна осётр балиғи етиштириш ва яна 10 минг тонна бойитилган ем ишлаб чиқариш қувватини ишга туширишни кўзда тутади. Кредит олиш билан боғлиқ молиявий масалалар ҳал бўлгач, зарур жиҳозларни харид қилиб, қувватни ишга туширамиз.\nШу пайтга қадар вилоятда балиқни қайта ишлаш ва сақлаш бўйича атиги 3 та субъект фаолият юритаётган эди. Жорий йилда эса бу борада яна 4 та йирик лойиҳа амалга оширилиши белгиланди. Жумладан, "Қашқадарёбалиқсаноат" масъулияти чекланган жамияти томонидан балиқни сифатли сақлаш имконини берадиган йирик лойиҳа амалга оширилмоқда.\n- Айни пайтда лойиҳа бўйича Миришкор туманида керакли ўлчамда кўл қазиш ишлари олиб борилмоқда, - дейди "Қашқадарёбалиқсаноат" масъулияти чекланган жамияти раҳбари ўринбосари Нуриддин Пирназаров. - Шунингдек, бу ерда замонавий технологиялар асосида 100 тонна балиқни музлатилган ҳолда сақлаш имкони яратилади.\nАлбатта, мамлакатимизда балиқчиликнинг ривожланиши аҳолининг балиқ ва балиқ маҳсулотларига бўлган талабини қондириш, уларнинг турини кўпайтириш ва таннархини арзонлаштириш, аҳоли саломатлигини мустаҳкамлашга хизмат қилади.


Иш берувчи бухгалтернинг малакасини қандай баҳолайди | NORMA.UZ\nҲозирги шароитда бухгалтерия ҳисоби бўйича яхши мутахассисни топиш мушкул. Раҳбарлар ва кадрлар хизмати ходимларида кўпинча уларнинг малакаси хусусида шубҳа туғилади. bir.uz портали ёрдам сифатида экспресс-тестни таклиф этмоқда.\nБу ишга қабул қилиш ёки аттестациядан ўтказишда бухгалтернинг малакасини тезда текшириш имконини берувчи янги сервис.\nҲавола орқали ўтиб, сервисдан фойдаланинг.\nbir.uz экспресс-тести қуйидаги имкониятларни таклиф этади:\nномзодни 9 та ихтисослик: кассирдан тортиб бош бухгалтергача тестдан ўтказиш;\nатиги 30–90 дақиқа ичида тестдан ўтказиш;\nайрим номзодларни сиртдан тестдан ўтказиш;\nтест ўтказган заҳоти натижани олиш;\nбош бухгалтер лавозимига ўнлаб талабгорлар орасидан энг муносиб номзодни танлаб олиш;\nнатижалар тўғрисида тўлиқ ҳисобот, шунингдек бошқа номзодлар натижалари билан солиштирма маълумотларни олиш.\nҲавола орқали ўтиб, кўпроқ маълумот олишингиз ва сервисдан фойдаланишингиз мумкин.\nBir.uz бухгалтерлардан бошқалар учун ҳам фойдали бўлиши мумкин


Тошкентда Россия Миграция маркази март ойида очилиши мумкин - Ўзбекистон Янгиликлари\nЎзбекистонда «Москва кўпфункцияли миграция марказининг» ваколатхонаси март ойи ўрталарида очилиши мумкин — меҳнат вазирлиги.\nЎзбекистонда Россия Ички ишлар вазирлигининг паспорт-виза хизмати ҳамда Кўп функцияли миграция марказларининг ваколатхонаси март ойида очилиши мумкин. Бу ҳақида Ўзбекистон Меҳнат вазири ўринбосари Эркин Муҳитдинов РИА Новостига хабар қилди.\n«Россия ИИВнинг паспорт-виза хизмати ходимлари аллақачон шу ерда. Ҳозир ушбу ваколатхона очишнинг айрим қонуний масалалари ҳал қилинмоқда. Бизнинг режамиз бўйича ушбу ишлар март ойида тугатилиши керак», — деди Муҳитдинов.\nЭслатиб ўтамиз, 2020 йилнинг декабр ойида Ташқи меҳнат миграцияси агентлиги Россия ИИВ ҳузуридаги «Паспорт-виза хизмати» Федерал давлат унитар корхонаси ҳамда «Москва кўпфункцияли миграция маркази» билан билан шартнома имзолаган эди. Ушбу шартнома Ўзбекистонда Россия миграция марказлари ваколатхоналари очишни назарда тутади.\nАйни дамда Ўзбекистонда Москва вилояти Сахарово қишлоғида жойлашган «Москва кўпфункцияли миграция маркази»нинг ваколатхонаси ишга тушишга тайёр. У ерда Ўзбекистон фуқаролари Москвада ишлаш учун патент олишлари мумкин.\n«Ушбу ваколатхонани расман очиш учун биз 16-18 март кунлари Москвадан делегация келишини кутмоқдамиз», — деди вазир ўринбосари.\n«Ҳизб ут-Таҳрир»чиларнинг янги гуруҳи ушланди\nУч нуқта 19.06.2021


Украинада ўт очишни тўтатиш келишуви 1 суткада 100 марта бузилди\n12 май 2021, Тошкент вақти: 13:35\nУкраинада сўнгги бир кеча-кундуз ичида ўт очишни тўтатиш келишуви камида юз марта бузилгани хабар қилинди.\nУкраина шарқидаги махсус амалиётлар матбуот маркази маълумотларига кўра, сепаратчилар Украина ҳарбийлари позицияларини 49 марта ўққа тутган. Мариуполь яқинидаги Бердянск қишлоғига минометлардан зарба берилган. Ёппа ўт очувчи реактив системалардан Авдеевка, Тоненькое, Курахово қишлоқларига зарба берилган.\nУкраина кучлари Дебальцевони ташлаб чиққанидан сўнг жанглар Широкино аҳоли пунктига кўчди. Широкино Мариуполь шаҳридан 20 километр масофада, Донецк вилояти жанубидаги қишлоқдир.\nСепаратчилар ўз навбатида Украина ҳукумат кучлари ҳужумлари шиддати икки баробарга кучайганини айтмоқда. Сепаратчилар позицияларига қарата 50 мартадан зиёд, шу жумладан Донецк аэропорти яқинидаги позицияларга 23 марта ўт очилган.\nСепаратчиларнинг Донецк халқ республикаси, деб аталаётган тузилмаси 21 февраль куни асирлар айирбошланишини эълон қилди. Сепаратчилар Дебальцеводаги жанглар давомидаУкраинанинг 300 га яқин ҳарбийси қўлга олинганини хабар қилган эди. Киев бу маълумотни тасдиқламаган.\nУкраина ҳарбийлари қақшатқич жанглардан сўнг 18 февраль куни Дебальцевони тшлаб чиққан. Шаҳардан чиқар экан, Украина ҳарбийлари 22 аскарини талафот берди, 150 дан зиёд ҳарбий яраланди.


Куперология ёхуд Купернинг муаммоси нимада? » Ўзбекистон янгиликлари – Zamin.uz\nКуперология ёхуд Купернинг муаммоси нимада?\n14 сентябрь 2019, 08:18\n2015 йилнинг 16 июни. Ўзбекистон терма жамоаси ЖЧ-2018 саралаш баҳсларидаги дастлабки учрашувини Шимолий Кореяга қарши ўтказган. Ўшанда учрашув трансляция қилинмаган, ўйиндан репортаж олиб борилмаган. Ҳаттоки, машҳур спорт сайтлари ҳам «Ўйин кетяпти. Учрашув ҳисоби» билан кифояланишган. Биринчи бўлимдан сўнг КХДРнинг 4:0 ҳисобида ғалаба қозонаётганини билган мамлакат футбол фанатлари ажабланишганди.\nЎша учрашувдан сўнг барча айб Миржалол Қосимовга ағдарилган. Унинг машҳур бўлиб кетган «Боллада айб йўқ...» жумласи бот-бот такрорланганди. Шунингдек, унинг ҳимоявий тактикаси тинимсиз танқид қилинган. Умуман олганда, Қосимов ҳимоявий футбол тарафдори бўлмаган. Унинг услуби ўйинни назорат қилиш ва ҳисобни ушлаб туришга қаратилганди. Қайсидир маънода, ҳимоявий футболга тортиб кетарди. Ҳар ҳолда, қандайдир консерватор эмас. Жозе Моуриньо ёки Қурбон Бердиев каби «автобус ҳайдовчилари» бор. Лекин Жозе «Реал»да, Бердиев эса «Ростов»да ҳимоявий усулдан воз кечишган. Миржалол Қосимов ҳақида ҳам шундай дейишимиз мумкин эди. Аммо ўша ўйиндан сўнг уни ишдан олишган. Ўрнига эса Самвел Бабаянни тайинлашган.\n2019 йилнинг 5 сентябри. Ўзбекистон терма жамоаси ЖЧ-2022 саралашидаги биринчи ўйинини ўтказди. Яна сафарда. Яна ФИФА рейтингида 100-ўриндан пастда бўлган жамоага қарши. Ўшанда КХДР рейтингда 155-поғонада эди. Фаластинликлар эса 102-ўринда боришмоқда. Ўзбекистон ТОП-100дан 2010 йилнинг декабрида тушиб кетганди. Яъни, ўз тарихида илк бора Осиё кубоги ярим финалига чиқишидан бир ой олдин. Фаластинга қарши учрашув терма жамоанинг мундиал йўлидаги бошланғич нуқтаси бўлиши керак эди.\nБу ўйин Эктор Купернинг узоқ масофадаги ишончлилигини кўрсатиши керак эди. Ҳеч кимга сир эмаски, Куперни терма жамоанинг ривожланиши учун танлашган. Унинг олдига эса аниқ мақсад қўйилган - терма жамоани жаҳон чемпионатига олиб чиқиш. Гап-сўзларга қараганда, ЎФАнинг олдинги раҳбарияти Куперга тўлиқ «карт-бланш» берган. Боз устига, аргентиналик мутахассисга январда бўлиб ўтган Осиё кубогида аниқ бир вазифа тайинланмаганди.\nЎшанда Купер Австралияга қарши ўйиндан сўнг обрўсини бироз ошириб олганди. Лекин Ўзбекистон гуруҳдан чиқа олмаганида ҳам терма жамоа тарихида энг кўп маош (йилига 2 миллион евро атрофида) оладиган мураббий вазифасидан озод этилмасди. Ваҳоланки, унга бериладиган товон пули ҳам озгина эмас.\nФаластинга қарши учрашувда Купер 4-2-3-1 сҳемасидан фойдаланди. Дарвозада, ниҳоят, имкониятга эга бўлган Элдорбек Суюнов турди. Мамлакатнинг энг яхши посбонларидан бўлган Суюнов унчалик ҳам кўп ўйнамасди. У Қосимов даврида захирада ўтирган. Бабаян эса кутилмаганда Лобановга ишонч билдирди. Агар Игнатий Нестеровнинг дисквалификацияси бўлмаганида, асосийда тушармиди ёки йўқми, бу аниқ эмас.\nҲимоя Сайфиев - Исмоилов - Кримец - Ҳошимов тўртлигидан ташкил топди. Охирги марта бу квартетдан Туркияга ҳарши ўртоқлик учрашувида фойдаланишганди. Осиё кубогидан кейинги ўртоқлик учрашувларида Купер кўплаб ҳимоячиларни синаб кўрди. Бироқ Ислом Тўхтахўжаевнинг асосийга кирмагани кутилмаган бўлди. У нафақат марказда, балки қанотда ҳам ўйнай оладиган футболчи. Шунингдек, Купер Виталий Денисовни ҳам инкор этиб келмоқда. Виталийдаги жиҳат Фаррух Сайфиев, Олег Зотеев ва Акром Комиловларда йўқ. Ёши бироз ўтиб қолганига қарамай, Денисов мамлакатдаги энг яхши қанот ҳимоячиларидан биридир. Шунингдек, мазкур учрашувда марказий ҳимоячиларга ҳам эътирозлар бор.\nЯрим ҳимоя қуйидаги кўринишда бўлди: иккита таянч ярим ҳимоячи - Ҳамробеков ва Аҳмедов. Чапда Жалоллидин Машарипов, ўнгда Қувондиқ Рўзиев, «ўнлик» позициясида Икром Алибоев. Шу ўринда айтиш жоиз, Алибоев рақибларни эргаштириб юришга ҳаракат қилди. Унинг ўрнига Одил Аҳмедов ўтиб турди. Одил Ҳамробеков эса ўзининг энг ёмон ўйинларидан бирини ўтказди. «Пахтакор» вакили рақибнинг қарши прессингларига бардош бера олмади. Айнан унинг зонасидан биринчи гол ташкил қилинди. Қолаверса, Ҳамробеков тўп узатишда ҳам тез-тез хато қилиб турди. Бунинг оқибатида Аҳмедов мажбуран ортга қайтиб турди. Натижада ҳужум қилиш имконияти пасайиб кетди.\nКупернинг бўлажак муаммоси ҳам шунда. Одил Аҳмедов терма жамоадаги 100-учрашувини ўтказди ва жамоанинг энг тажрибали ўйинчиси ҳисобланади. Лекин ҳеч ким ёшармайди ва сардоримиз ҳамма ўйинларни ҳам юқори савияда ўтказишига кафолат йўқ. Отабек Шукуровнинг эндигина ўйини чиқаётганди, бироқ у оғир жароҳат олди. Азиз Ҳайдаров фаолиятини якунлади. Бошқалар эса ўзларини кўрсата олишмади. Агар терма жамоа очколар ишлашни истаса, бор маҳсулотдан унумли фойдаланиши керак. Бунинг ўрнига эса Фаластинга қарши ўйинда Куперни Самвел Бабаяннинг қиммат версияси сифатида кўрдик.\nЭктор Купернинг муаммоси ёмон мураббий эканлигида эмас. Купернинг муаммоси унинг услубида. Бу усул терма жамоамиз таркибига мос келмайди. Афсуски, Жепаров, Ҳайдаров, Гейнрих ва шу авлоднинг бошқа футболчилари энди йўқ. Бироқ ҳозирги жамоада потенциал бор. Шунчаки, улардан нотўғри фойдаланишмоқда. Аргентиналик мутахассиснинг охирги муваффақиятлари 2000 йилларда «Валенсия» билан боғлиқ бўлган. Ўшандан буён у кўплаб жамоаларда ишлади, аммо ҳеч қаерда муваффақият қозонмади. ЖЧ-2018да ҳам у бошқарган Миср терма жамоаси Салоҳ бошчилигида кучли бўлгани билан консерватив кўринганди.\nШу ўринда Шомуродов ҳақида гапирсак. Иқтидорли футболчилардан бири. Валерий Карпин қўл остида ажойиб ўйинларни намойиш қилмоқда ва Россия Премьер-лигаси тўпурарлари баҳсида етакчилик қилмоқда. Лекин фаластинликлар устози Шомуродовни билгани ҳолда ҳимоячиларини ақлли тарзда жойлаштирди. Жарима майдонига тўп оширишга уринишлар ҳимоячилар томонидан блокланди. Улар ҳар сафар тўп йўлига тўғаноқ бўлишди. Шомуродов олдида фаластинликларнинг у ёки бу футболчиси шу заҳоти пайдо бўлди. Улар тўпни ишлаб олишига йўл қўйишмади.\nШомуродов тўпни асосан рақиб дарвозасига орқаси билан ўгирилган ҳолда қабул қилди. Бундай вазиятда иккита йўл бор: тўпни югуриб келаётган қанот ўйинчилари (Рўзиев, Машарипов, Ҳамдамов)га узатиш ёки ўз-ўзига вазият яратиш. Биринчи ҳолатда қанотлар ёпиб қўйилди ёки вакилларимиз фаоллик кўрсатишмади. Иккинчи ҳолатда фаластинлик ҳимоячилар ажойиб ўйин намойиш қилишди. Хусусан, жамоа сардори Абдулатиф ал Бахдари «Ростов» ҳужумчисига прессинг уюштириб, унинг эркин ҳаракат қилишига йўл қўймади. Россияда Шомуродов Роман Ерёменко, Ивелин Попов ва Алексей Ионов билан бир-бирини яхши тушуниб ҳаракат қилади. Ижрочилар бошқа дейишингиз мумкин. Бироқ Фаластин таркиби Ўзбекистонники билан бир хил кучга эга эмас. Бундай вазиятларда жамоа эмас, мураббий мағлуб бўлади.\nЎзингизга маълум, гуруҳимизда Сингапур, Яман ва Саудия Арабистони терма жамоалари ҳам бор. Иккинчи турни вакилларимиз ўтказиб юборишди. Учинчи турда терма жамоамиз Тошкентда Яманни қабул қилади. Октябргача вақт етарли. Лекин ҳозирданоқ биринчи ўйиндан хулоса чиқариш керак.\nЎйиндан кейинги матбуот анжуманида Купер «Биринчи мағлубиятдан сўнг ҳеч қаерда мураббийни истеъфога чиқаришмайди», деди. Бунга эътироз билдириб бўлмайди. Энг муҳими, кеч бўлмаса бўлгани. Мураббий жамоанинг кучли томонларидан тўлиқ фойдаланиши керак. Гуруҳда Саудия Арабистони борлигини инобатга олсак, вазифа осон эмас. ЖЧ-2022 саралаш баҳсларининг кейинги босқичига гуруҳда биринчи ўринни эгаллаганлар билан энг яхши кўрсаткичга эга бўлган тўртта иккинчи ўрин соҳиблари чиқишади.\nСурия, Фаластин ва Шимолий Корея каби терма жамоалар бизни мағлуб этишни ўрганишибдими, демак, биз ўрганадиган жиҳатлар ҳам ҳали кўп. Бир неча йиллар олдин бундай жамоалар осонлик билан мағлуб этиларди. Ўшанда кўплаб мутахассисларимиз «Австралия, Эрон, Японияни мағлуб этиб, олдинга қадам ташлаймиз», дейишарди. Якунда эса биз орқага қадам ташладик.\nЯнгиликлар » Спорт » Куперология ёхуд Купернинг муаммоси нимада?\n22:40 Антонио Конте Флорентино Пересга учта шарт қўйди\n01:50 «Реал» футболчилари Бенитесдан «Барселона» билан ўйинда ҳимоявий тактика танламасликни сўрайди\n10:48 Рафаэль Бенитес: Нима учун «Реал»ни ҳимоявий жамоа дейишларига тушунмайман


Олмаотада икки бола ва бир аёл ҳожатхона учун ковланган чуқурда вафот этди\nОлмаотада бир фуқаро ва унинг икки набираси кўча ҳожатхонасининг канализациясида вафот этди, болаларнинг отаси касалхонага ётқизилди. Ҳодиса чоршанба куни кечқурун Олмаотанинг Наурйибай тумани Абай қишлоғида содир бўлган.\nҚутқарувчилар ва полиция маълумотларига кўра, чуқурда биринчи бўлиб 2020 йилда туғилган қиз бўлган. 2009 йилда туғилган акаси ва 1955 йилда туғилган бувиси болани олиб чиқишга ҳаракат қилаётганда чуқурга тушиб қолишган. Ёрдамга келган 1980 йилда туғилган ота, сув идишига тушиб, болалар ва онани ундан олиб чиқмоқчи бўлган, аммо у ҳушидан кетган.\nҚиз чўккан, фақат отаси омон қолишга муваффақ бўлди, у қутқарувчилар келгунига қадар чиқариб олинган ва шифокорларга топширилган. Қутқарувчилар бола ва бувисининг жасадларини олиб чиқишди.\nПолициянинг дастлабки версиясига кўра, бир ёшли қиз уйнинг ҳовлисида ўйнаб юриб, кўчадаги ҳожатхонага тушиб кетган. Республика тезкор-қутқарув отрядида фуқаролар ёш болаларни қаровсиз қолдирмасликка чақирилган.\nОлма-Ота чеккасидаги хусусий уйлар кўпинча марказий канализация тизимига уланмайди ва аҳоли чуқурлардан ёки септиклардан фойдаланишга мажбур.


Ўзбек навоийшунослигида катта йўқотиш: Ўзбекистон Қаҳрамони Суйима Ғаниева вафот этди - 01.09.2018, Sputnik Ўзбекистон\nТошкент давлат шарқшунослик институтининг Мумтоз филология кафедраси профессори Суйима Ғаниевага 2015 йил 25 август куни Ўзбекистоннинг Биринчи президенти... 01.09.2018, Sputnik Ўзбекистон\n© Sputnik / Евгений Одиноков / Фотобанкка ўтишЦветы у посольства Бельгии в Москве\nТошкент давлат шарқшунослик институтининг Мумтоз филология кафедраси профессори Суйима Ғаниевага 2015 йил 25 август куни Ўзбекистоннинг Биринчи президенти Ислом Каримов фармони билан Ўзбекистон Қаҳрамони унвони билан Олий нишон - Олтин юлдуз медали топширилган\nТОШКЕНТ, 1 сен - Sputnik. Бугун, 1 сентябрь куни, 86 ёшида Ўзбекистон Қаҳрамони, таниқли навоийшунос олима Суйима Ғаниева вафот этди, деб хабар қилмоқда Sputnik Ўзбекистон мухбири ўз манбасига таянган ҳолда.\nСуйима Ғаниева илмий ишлари нафақат Ўзбекистон, балки Россия, Туркия, Эрон, Тожикистон, Озарбайжон каби давлатларда таниқли бўлган шарқшунос-олимадир.\n1992 йилда Беруний номидаги Давлат мукофотига сазовор бўлган, шу йилнинг ўзида "Эл-юрт ҳурмати" ордени билан мукофотланган. 2008-йилда олимага "Буюк хизматлари учун" ордени топширилган.\n2015 йил 25 август куни Ўзбекистоннинг биринчи президенти Ислом Каримов фармони билан Тошкент давлат шарқшунослик институтининг Мумтоз филология кафедраси профессори Суйима Ғаниевага Ўзбекистон Қаҳрамони унвони ва Олий нишон - Олтин юлдуз медали топширилган.\nОлима 500дан ортиқ илмий ишлар муаллифи.\nХабар қилинишича, Суйима Ғаниева бугун, 1 сентябр куни "Чиғатой" қабристонида дафн этилади.


Тошкент шаҳридаги иккита кафеда деярли бир хил вақтда ёнғин келиб чиқди - Халқ сўзи\nТошкент шаҳридаги иккита кафеда деярли бир хил вақтда ёнғин келиб чиқди\n10:11 17 Сентябр 2020 Жамият\nДеярли бир вақтда содир бўлган ёнғин, бугун тонгда Тошкент шаҳрининг Миробод ва Чилонзор туманларида юз берди. Маълум бўлишича, келиб чиққан вазият оқибатида Нукус кўчаси 10-уйда жойлашган «Бухоро» кафесининг ошхонаси ҳамда Бунёдкор шох ва Чўпонота кўчалари чорраҳасида жойлашган ижарада бўлган «Бистроф» кафесининг қарийб 190 кв.м.га зарар етган. Бу ҳақда ФВВ хабар берди.\nУшбу ҳолат юзасидан Тошкент шаҳар Фавқулодда вазиятлар бошқармасининг 8 та ёнғин ўчириш экипажи ҳамда 2 автонарвон зудлик билан воқеа жойига етиб келди. Ёнғин-қутқарувчиларининг олиб борган тезкор саъй-ҳаракатлари натижасида биноларнинг 430 кв.м. майдони сақлаб қолинган. Жабрланганлар тўғрисида маълумотлар келиб тушмаган.


Фарзанд тарбиясида суннатнинг ўрни – .:: Xadicha.uz\nФарзанд тарбиясида суннатнинг ўрни\nПайғамбаримиз Муҳаммад Мустафо соллаллоҳу алайҳи ва салламнинг инсонлар билан ўрталаридаги мулоқотларида башарият учун ўрнак бордир. Зеро, у зот буюк хулқ узра эдилар. Уларнинг юзлари жуда ёқимли эди. Бу гўзал юзнинг ўзи ҳаммани ўзига жалб қилар, уни кўрган инсонлар уларни ҳали ислом динига даъват қилмасларидан олдинўз ҳохишлари билан исломни қабул қилишга тайёр эдилар. Чунки бу гўзал юз, меҳрга тўла кўзлар,бу нигоҳнинг ўзи одамда ул зотни дунёдаги энг яхши инсон эканликларини, улардан ҳеч ҳам ёмонлик чиқмаслигини, зинҳор ёлғон гапирмасликларини аниқ – тиниқ намоён қиларди. Биргина яҳудий олими бўлган Абдуллоҳ ибн Салом: “Мен уларнинг юзларига қараб бу ёлғончи инсон эмас, балки ҳақиқий ростгўйинсоннинг сиймоси эканини бир кўришдаёқ билдим. Асло ёлғончи ё безори инсон эмас, балкиунга чин дилдан ишонса бўладиган, хоҳласа ҳам алдай олмайдиган самимий бир инсон эди. Менунга ишондим”, деган. Демак ул зотнинг муборак юзларига қарашнинг ўзибошқа дин вакилларида ҳам гўзал бир таассурот қолдирган.\nРасулуллоҳ соллаллоҳу алайҳи васаллам худди юзларида қуёш юргандек чиройли ва порлоқ юзли инсон эдилар . (Қуёш ўз фалакида қандай юрса, гўзаллик ул зотнинг юзларида худди шундай жилваланар эди). Али розияллоҳу анҳу айтади: “Расулуллоҳ соллаллоҳу алайҳи васаллам мутоҳҳам (яъни ўта семиз) ҳам, мукалсам (яъни ўта юмалоқ юзли) ҳам бўлмаганлар. Балки юзларида бирозгина юмалоқлик бор эди”.Оиша онамиз розияллоҳу анҳо айтадилар: “Расулуллоҳ соллаллоҳу алайҳи васаллам ҳурсанд бўлсалар, юзлари худди ойнинг бир парчасидек яшнаб кетар эди”.Абу Бакр Сиддиқ ва Каъб ибн Молик розияллоҳу анҳумолар айтадилар: «Расулуллоҳ соллаллоҳу алайҳи васалламнинг юзлари худди ойнинг гардишига ўхшар эди».\nАбу Туфайл розиялоҳу анҳудан “Росулуллоҳ соллаллоҳу алайҳи васалламни тавсифлаб беринг»,деб сўраганларида, у киши шундай деган: “У зот соллаллоҳу алайҳи васаллам оқ (тиниқ)рангли,гўзал юзли эдилар. Агар хурсанд бўлсалар, юзлари худди ойнадек чақнаб кетар ва гўёки узотнинг юзларида тўлин ой кўриниб тургандек бўлар эди”. Имом Муслим ривояти.Жобир розияллоҳу анҳу айтади: “Ул зотнинг юзлари қуёш билан ойга ўхшарди. Юзлари доира шаклида эди”. Имом Муслим ривояти.\nГувоҳи бўлганимиздек, Расулуллоҳ соллаллоҳу алайҳи васалламнинг таърифларини келтирган саҳобалар бир овоздан муборак юзларининг нурли, ёрқин ҳамда порлаб турганини ва ўзгача тиниқлик касб этганини таъкидламоқдалар.\nҲасан ибн Али розияллоҳу анҳу тоғаси Ҳола ибн Абу Ҳоладан ривоят қилган ҳадисда шундай деган: “Расулуллоҳсоллаллоҳу алайҳи васаллам кўркам, салобатли ва виқорли зот эдилар. Юзлари худди тундагитўлин ойдек чарақлаб турар эди”.Термизий ривояти.Оиша розияллоҳу анҳодан ривоят қилинади: “Мен Расулуллоҳ соллаллоҳу алайҳи васалламнинг ҳузурларида қўғирчоқ ўйнар эдим.Дугоналарим келар эдилар ва Расулуллоҳ соллаллоҳу алайҳи васалламдан тортиниб қоларедилар. Росулуллоҳ соллаллоҳу алайҳи васаллам уларни мен томон йўллаб қўяр эдилар. Сўнгулар мен билан ўйнашар эди”.Бухорий ва Муслим ривоят қилишган.\nэнди ёш болани тасаввур қилинг.Ажабо, ул зотга қараган боланинг юзидадарҳол табассум пайдо бўларди. Бола уларга қараганда улзотнинг силлиқ, таралган,пок сочларига эътибор қаратиши табиий эди. Олтмиш ёшли бўлишларига қарамасдан сочлари қалин,ҳиёл оқ аралашган эди. Оқ сочлар, тахминан йигирматача бўлган. Ажабо, бу мубораксочлар нима сабабдан оқарган экан? Мушриклар езказган азиятларданми,асабданми,ёки аёллари биланжанжаллашибми, ёки бўлмасам фарзанд доғиданми?! Йўқ!Ҳазрати Ибн Аббос розияллоҳу анҳумо айтдилар: “Ҳазрати Абу Бакр розияллоҳу анҳу арз қилдиларки: “Ей Аллоҳнинг Росули! Ўзлари мижозлари мўтадил ва ёшлари кам бўлиб туриб ҳам, тез соч ва соқоллари оқариб қолди. Нима учун бундоқ бўлди?”. Жаноб Расулуллоҳ соллаллоҳу алайҳи ва саллам марҳамат қилдиларки: “Менинг соч ва соқолимни Ҳуд, Воқеъа, Мурсалат, “Амма ятасаалуун” ва “Изаш-шамсу куввирот” каби сураларнинг мазмунлари оқартириб қўйди”. Яъни умматимнинг аҳволига бўлган ғайрат ва диққатим ва улар учун бу суралардаги оғир ҳоллардан қўрққанлигим мени бу ҳолга етказди. Бунарсалар нима учун керак?\nУл зот соллаллоҳу алайҳи ва саллам 50, 60 ёш бўлишларига қарамасдан, кўринишлари жуда чиройли бўлиб,улар болалар учун қари бир мўйсафид кўринишида эмасдилар. Уларнинголдиларигаёш бола қўрқмасдан бора оладиган суратда эдилар. Яъни улар билан бирга ўйнасабўладиган, ҳазил қилса кўтарадиган шу билан бирга уларга нисбатан хурмат қилинадигансалобатлари бўлган. Худди бола отасини бир вақтни ўзида ҳам яхши кўриб, ҳам бир вақтниўзида унинг хайбат, салобатидан ўзини хаддини билиб тургандаеди.Чунки ёш болагапайғамбар ким эканлиги, уларга ғайбиёт эшиклари очиқлиги, хоҳлаган вақтда уларга ваҳийкелиши мумкинлигини тушунтириб бўлмайди. Бу ҳолатларни бола фақат катта бўлгандагина тушунаолиши мумкин. Шунга қарамасдан ёш болалар уларни ким деб тасаввур қилганликлари муҳим.Одатда, хоҳ ёш бола бўлсин, ёки катта инсон бўлсин биринчи кўрган инсон ҳақидаги тасаввур нотанишинсоннинг кўзига қараб пайдо бўлади. Ул зотнинг кўзлари ҳар доим тиниқ,қон томирчалари ҳеч қачон қизариб турмаган, кўзларининг оқ қисми тим оппоқ бўлиб, ёқимлитабассум ва ёруғ юз билан мужассам бўлганида бу ҳолатни ифодалаб беришга сўз ожизликқилади.\nХулоса қилиб шуни айтиш мумкинки, фарзанд тарбияси диний вазифа бўлиб, уларни яхши кўриш Аллоҳга яқинлаштиради, чунки улар Аллоҳнинг суйган бандаларидир. Ота-онанинг қалбини тўлдириб турган муҳаббат, Аллоҳ томонидан шу инсонга берилган муҳаббатдир. Аллоҳ уни ота-онанинг қалбига жойлаб қўйди. Болалар Аллоҳнинг суйган бандалари бўлиб, уларни яхши кўриш кишини Аллоҳга яқинлаштиради, уларни тарбиялаш эса диний вожиб амал ҳисобланади. Зеро, Аллоҳ одамларни уларга раҳм қилиш учун яратди.Фарзанд Аллоҳнинг бандага берган бебаҳо неъмати ва омонатидир. Инсон Аллоҳнинг бу неъматига ношукурлик қилмаслиги ва Аллоҳнинг омонатига хиёнат қилмаслиги зарур.\n4-курс толибаси Мухтасар Тўйчиева\nslayd Мухтасар Тўйчиева\t2019-06-13


Ўзбекистонда Chevrolet Malibu йиғилмоқда\nGM Uzbekistan томонидан ишлаб чиқарила бошлаган Chevrolet Malibu автомобили, маълумотларга кўра, июн ойидан сотувга чиқади.\nGMнинг энг олиймақом автомобилларидан бири бўлган Chevrolet Malibu автомобилининг Ўзбекистондаги нархи 53 минг АҚШ доллари атрофида бўлади.\nChevrolet Malibu - фақат ўзбекистонликлар учун!\nТошкентда GM Uzbekistan қўшма корхонаси томонидан ишлаб чиқарила бошлаган Chevrolet Malibu автомобили 20 март куни жамоатчиликка тақдим этилди.\nБизнес-класс автомобиллари тоифасига кирувчи Chevrolet Malibu, айрим маълумотларга кўра, GM Uzbekistan қўшма корхонасининг Тошкент авиазаводи базасида ташкил этилган заводида йиғилмоқда.\n169 ва 263 от кучи қувватига эга бўлган мотори тўрт цилиндрли, 2,4 литр ҳажмли Chevrolet Malibu автомобили GM Uzbekistan қўшма корхонасининг Ўзбекистонда аввал йиғилган автомобилларидан замонавий хавфсизлик тизими ва чиройли интерьери билан ажралиб туради.\nКорхонанинг ўзидан олинган маълумотга кўра, бу русумдаги автомобиллар ҳозирча фақат ички бозор учун чиқарилади.\nҲали республика автосалонларида пайдо бўлмаган, аммо харидорлар томонидан аллақачон турнақатор навбат йиғиб улгурган автомобилнинг нархи 92 миллион сўмдан 99 миллион сўмгача, яъни 53 минг АҚШ долларидан 56 минг АҚШ долларигача бўлмоқда.\nБугун олишингиз мумкин, аммо минишингизга бир йил бор!\nТошкентдаги автосалонлардан бирининг сотувчисига кўра, тез орада сотувга чиқиши кутилаётган автомобилнинг сони жуда-жуда чекланган ва ҳозирданоқ сотиб бўлинган.\n- Бизнинг салон кичкина. Бизга тўртта берилди. Лекин ҳаммасига шартнома тузиб бўлинган, яъни сотиб бўлинган. 99 миллион сўмдан. Агар сиз олмоқчи бўлсангиз, шартнома тузиб қўйишимиз мумкин, лекин машинанинг ўзини кейинги йил оласиз, - деди Тошкент шаҳридаги автосалон сотувчиларидан бири.\nУнга кўра, 99 миллион сўмлик нарх Chevrolet Malibuнинг энг қиммат русумига белгиланган нарх. Ҳали бу автомобилнинг арзон русумдаги моделлари учун шартнома тузиш ҳам бошлангани йўқ.\nАвтосалон ходими ёзларга бориб, Chevrolet Malibuнинг арзонроқ русумлари бўйича ҳам нархлар келиши ва шунингдек, бу автомобилни АҚШ долларида сотиб олиш имкони ҳам пайдо бўлиши мумкинлигини тахмин қилди.\nАвтомобилнинг тақдимот маросимида айтилишича, 2012 йил охиригача 5 минг дона Chevrolet Malibu чиқариш режалаштирилган. Сотувга эса шу йилнинг июн ойида чиқиши расман эълон қилинди.\nGM Uzbekistan қўшма корхонаси Ўзбекистонда 2008 йилда ташкил қилинган.\nҲозирги кунда GM Uzbekistan қўшма корхонаси Lacetti, Nexia, Matiz, Spark, Damas, Captiva ва Epica автомашиналарини ишлаб чиқармоқда.\nКорхона ходимлари бу автомобилларнинг аксарияти ички бозор учун чиқарилаётганини айтмоқда ва автосалонлардан олинган маълумотларга кўра, автомобилларнинг савдоси жуда чаққон.\nЖумладан, GM Uzbekistan қўшма корхонасида чиқарилган энг сўнгги русумдаги - Captiva ва Epica автомашиналарини ҳам шу бугун эмин-эркин сотиб олишнинг имкони йўқ.\nАвтосалонларга бориб, ўзингиз исталган русумдаги автомобил учун шартнома имзолашингиз ва қоғозда сотиб олишингиз мумкин. Аммо, жумладан, Captivaни 3-4 ой, Sparkни эса камида 3 ой кутишингизга тўғри келади.\nМаълумки, Ўзбекистонда хориждан келтирилган автомобиллар учун давлат божи 100 фоиздан ортиқроқни ташкил қилади.\nШу боис, мамлакат аҳолиси аввалига 1996 йилда Жанубий Кореянинг Daewoo, кейин эса АҚШнинг General Motors компаниялари билан биргаликда ишлаб чиқарилаётган маҳаллий автомобилларни сотиб олиш билан чекланиб келмоқда.\nБу ҳол Ўзбекистоннинг ўзида ишлаб чиқарилаётган автомобилларнинг ички бозордаги нархи сунъий равишда ошишига олиб келаётган омиллардан асосийси ҳисобланади.\nЎзбекистонлик харидорга ўзбекча нарх\nChevrolet Malibu русумидаги автомобилнинг General Motorsнинг АҚШдаги заводи томонидан ишлаб чиқарилган моделлари учун энг арзон нарх океан ортида 22 минг 110 АҚШ доллари қилиб белгиланган.\nОкеан ошиб, Россия бозорига келгунча бу автомобил учун энг арзон нархи 41 минг АҚШ долларидан ошиқроққа тушади.\nЎзбекистоннинг ўзида эса бу автомобилни сотиб олиш учун камида 53 минг АҚШ доллари тўлаш керак.\nҲозирча GM Uzbekistan қўшма корхонаси Ўзбекистон ишлаб чиқарилаётган автомобиллар учун белгиланаётган нарх ва бу нархнинг мамлакат ички бозори ҳамда ташқи бозордаги тафовутлар ҳақида очиқ-ойдин маълумот бермай келмоқда.\n2008 йилнинг мартидан иш бошлаган General Motors билан ҳамкорликдаги GM-Uzbekistan қўшма корхонаси капиталининг 25 фоизи GM, 75 фоизи эса –“Ўзавтосаноат” акциядорлик ширкатига тегишли.


Зомин туман ҳокимлиги “Китоблар карвони чекка қишлоқларга ҳам борармикан?” сарловҳаси остида тарқалган хабарга ойдинлик киритди » Sangzor.uz - Инновацион ахборот портали\nSangzor.uz » Жиззах янгиликлари » Зомин туман ҳокимлиги “Китоблар карвони чекка қишлоқларга ҳам борармикан?” сарловҳаси остида тарқалган хабарга ойдинлик киритди\nЖорий йилнинг 11 февраль куни телеграм ижтимоий тармоғида “Китоблар карвони чекка қишлоқларга ҳам борармикан?” номли хабар эълон қилинди.\nШу ўринда, Зомин тумани фуқаролари учун туман ҳокимлиги томонидан ташкил этилган “Китоблар карвони” ҳақида қисқача маълумот бериб ўтишни лозим топдик.\nЎзбекистон Республикаси Президентининг томонидан илгари сурилган Бешта муҳим ташаббусни Зомин туманида амалга ошириш мақсадида туман ҳокими томонидан 2020 йилнинг 31 январь куни фармойишлари қабул қилинган. Ушбу формойишга кўра, Бешта муҳим ташаббуснинг жойларда ижросини таъминлаш мақсадида “Китоблар карвони” лойҳаси босқичма-босқич, секторлар кесимида амалга оширилиши белгилаб олинган.\nЖорий йилнинг 5 февраль куни ташкил этилган “Китоблар карвони” лойиҳаси фармойишда кўрсатилган банларнинг энг биринчиси ҳисобланади.\nУшбу бандга кўра, туман ҳокимлиги томонидан ёшларнинг маънавиятини юксалтириш, улар ўртасида китобхонликни кенг тарғиб қилиш мақсадида туман бюжетидан 92 млн. сўмга китоб маҳсулотлари ҳамда 55 млн. сўм маблағ эвазига мактаб ўқувчиларининг муҳандислик, робототехника, санъат йўналишлари бўйича қизиқишларини рағбатлантириш мақсадида керакли техник ва санъат жиҳозлари ҳарид қилинган.\n5 февраль куни бўлиб ўтган тадбирда китоблар ва воситалар секторлар кесимида тақсимланиб, тумандаги 30 та мактабга масъуллар бошчилигида олиб борилган.\nШунингдек, маълумотни тақдим этган фуқаро “Бу карвон Зоминнинг қишлоқларига ҳам борармикан?!”, деган сўзларни асоссиз келтирган деб ҳисоблаймиз. Чунки, “Китоблар карвони” марказий ҳудудларда жойлашган мактаблардан ташқари, тумандаги энг чекка ҳудудларда жойлашган 8, 36, 23, 48, 6-сонли умумтаълим мактабларига ҳам етиб борди.\nЮқорида айтиб ўтганимиздек, 5 февраль куни бўлиб ўтган ташаббус лойиҳанинг илк босқичи ҳисобланиб, бу келгусида янада бойитилган ҳолда давом этади ва туман мактабларининг барчаси қамраб олинади.\nШу ўринда, Зомин тумани ҳокимлиги ва раҳбарияти фаолиятига бефарқ бўлмаган фуқароларга – туманда қилинаётган амалий ишларнинг ҳеч бири шахсий ёки бирор бир манфаатни кўзлаб бажарилмаётганлигини, барчаси халқимиз фаровонлиги, юртимиз равнақи йўлида амалга оширилаётганлигини эслатиб ўтамиз.


Бугун 650 мингдан зиёд бола биринчи синфга қадам қўйди | Fayzbog.uz\n650 мингдан зиёд болалар Ўзбекистон умумтаълим мактабларининг биринчи синфларида таълим олишни бошлади. 2 сентябрь куни мамлакатдаги барча мактабларда Билимлар куни тадбирлари бўлиб ўтди.\nХалқ таълими вазирлиги матбуот хизматининг хабар қилишича, ҳар бир биринчи синф ўқувчисига 12 номдаги ўқув қуролларидан иборат «Президент совғаси» тантанали равишда топширилди.\nЯнги ўқув йилининг илк соатлари «Мустақиллик дарслари» ҳамда Ўзбекистоннинг Биринчи Президенти Ислом Каримовга бағишланган «Хотира дарслари» билан бошланди.\nЖорий йилда Ўзбекистон мактабларида 10-синфлар қайта тикланди. Улар учун 12 та фан ўқитилиши назарда тутилган ўқув режа ва дастурлари ишлаб чиқилиб, улар асосида 18 номдаги дарсликлар яратилди.\nЯнгидан ишлаб чиқилган давлат таълим стандартлари асосида умумтаълим мактабларининг 1-, 4-, 6-, 7-, 10-синфлари ўқувчилари учун 43,9 млн. нусха дарслик ва ўқув-методик қўлланмалар чоп этилиб, таълим муассасаларига етказилди.\nАхборот-ресурс марказлари ва умумтаълим мактаблари кутубхоналарини бойитиш мақсадида 28 номдаги жами 1,2 млн нусха лотин графикаси асосида яратилган ўзбек ва чет эл ёзувчиларининг бадиий адабиётлари ахборот-ресурс марказлари ва умумтаълим мактаблари кутубхоналарига етказиб берилди.\n2017 йилда республика бўйича 482 та мактабда қурилиш-таъмирлаш ишлари амалга оширилди. Шундан 12 таси янгидан қуриб фойдаланишга топширилган бўлса, 319 таси реконструкция қилинди, 151 таси капитал таъмирланди.


Бу кунларга етганлар бор… / ADOLAT ижтимоий-сиесий газетаси\nИнсон азиз ва мукаррам бўлган бу жаннатмонанд юртда аждодлар хотираси ҳам муқаддасдир. Ўзбекистон «Адолат» СДП Фарғона вилоят кенгаши, Қувасой шаҳридаги сафдошларимиз ҳамда Фарғона шаҳар ички ишлар органлари фаолиятини мувофиқлаштириш бошқармаси вакиллари Қувасой шаҳрида умргузаронлик қилаётган уруш фахрийси, 97 ёшни қаршилаган Орифжон ота Мўминов хонадонида бўлдилар.\nТарихнинг оғриқли кунларини хотирлаш, бугунги тинч ҳаётимиз қандай машаққатлар эвазига барпо этилганини ёдга олиш ҳар биримиз учун сабоқ бўлади, албатта. Шу мақсадда Орифжон ота билан дилдан суҳбатлашдилар ва уруш фахрийсига совғалар берилди. Меҳр ва эътибордан кўнгли тоғдай кўтарилган Орифжон ота дуога қўл очди ва бу ёруғ кунларга эришиш осон бўлмаганини кўзида ёш билан хотирлади.\nОриф ота 1922 йилда Қирғизистон Республикаси, Қадамжой туманида туғилган. Ўз ҳалол меҳнати билан Қизилқия кўмир конида 20 йилга яқин шахтёрлик билан рўзғор тебратди. Етишмовчилик, замон қийинчиликларини енгиб ўтиб, олти фарзанди олий маълумотли бўлиши учун зарур шарт-шароитлар яратишга ҳаракат қилди. Совуқ уруш хабари келганда биринчилар қатори жангга отланди. Жанг майдонларида ҳам оиласи, Ватан тинчлиги учун мардонавор курашишни ўз бурчи деб билди.\nБугунги кунда бу жасорати, улуғ хизматларининг роҳатини кўраётган Ориф ота элнинг ардоғида, 40 дан ортиқ неваралар, 20 га яқин чеваралар қуршовида пиру бадавлат бўлиб, умргузаронлик қилмоқда.\n— Биз кексаларни ёдга олиб, насиҳатларимизга қулоқ тутиб, ёнимизда турган бу ёшларни кўриб, кўзим қувнайди, — дейди Орифжон ота. — Уларнинг меҳри ва эътиборидан янада қаддим кўтарилиб, ғайратим ортади. Айниқса, хонадонимга тез-тез келиб, кўнгил сўрайдиган “адолатчи”лардан жуда мамнунман. Менга депутат Мўйсинжон Меҳмонов ташаббуси билан 2016 йилдан буён тадбиркорлик корхонаси ҳисобидан қўшимча 1500 000 сўм ойлик нафақа тайинлангани ҳам катта эҳтиром ифодасидир.\nФаоллар яна кўплаб ижтимоий ва тиббий ҳимояга муҳтож кексалар, серфарзанд оилалар, эҳтиёжманд хонадонларга кириб, улар ҳолидан хабар олишди.\nФарғона шаҳар ички ишлар органлари фаолиятини мувофиқлаштириш\nбошқармаси ҳузуридаги тергов бўлими терговчиси, лейтенант\nДавр муаммолари жаҳон адиблари нигоҳида...\nҲаёт суръатининг тезлашуви деб аталаётган бугунги глобаллашув шароитида маънавий тарбия соҳасида жиддий муаммолар ҳам юзага келаётгани сир эмас.&nb...\nЯнгиланишлар муносиб турмуш тарзини шакллантирмоқд...\n...Ўрта мактабни тамомлаб, олий ўқув юртига киришга ҳозирлик кўраётган Дилоромхонни ўқитувчилари чақириб қолишди....


Германия нашриёти қозоқ бастакорининг партитураларини нашр этди\n12 Август 10:45\nBERLIN. XABAR - Kazinform - Германиядаги нуфузли Verlag Neue Musik мусиқий нашриёти ёш қозоқ бастакорининг асарларини нашр этди, деб хабар беради «Xabar 24» мухбири.\nРаҳат-би Абдисагин ёзган орган партитуралари Германиянинг барча йирик мусиқа дўконларида мавжуд бўлади. Бундан ташқари, битта нусхаси Германия Миллий кутубхонасига топширилади. Шунингдек, талабалар хоҳласа, бастакорнинг ижоди билан яқиндан танишишлари учун Рахат-би Абдисагиннинг асарлари консерваториялар ва олий ўқув юртларига юборилади.\nЭътибор беринг, Verlag Neue Musik нашриёти бой тарихга эга. Мана 60 йилдан буён жаҳон таниқли классиклари ва ёш иқтидорли бастакорларнинг асарларини нашр қилади. Немислар бир неча йиллардан бери Рахат-би билан ҳамкорлик қилиб келишади. Мусиқа нашриёти аллақачон флейта ва гитара учун асарларини нашр этган.\nҚозоқ бастакорининг асарлари бир неча бор Европа, АҚШ ва Хитойнинг энг яхши концерт залларида намойиш этилган.\n«Бизнинг нашриётимизда иккала классик, масалан, Бетховен ва Германия, Италия, Франция ва Англиянинг замонавий замонавий бастакорлари нашр этилади. Рахат-би Абдисагин-биз ҳамкорлик қилаётган биринчи қозоқ бастакори. Биз унинг истеъдодини анча олдин кашф қилдик. Мен уни шахсан танийман. Мен унинг мусиқасини тинглаганимда, унинг асарларида ўзига хос услубни тан оламан. Унинг ўзига хос мусиқий тили бор. Сотишдан ташқари, биз унинг ишини консерваториялар доцентларига совға қиламиз, шунда улар талабаларга кўрсатиши мумкин «,-деб изоҳ берди Verlag Neue Musik нашриётининг бош муҳаррири Кристоф Таггатц.\n«Ҳаж-2022» квоталарини Қозоғистонда 14 та туроператордан олиш мумкин\nҚозоғистон спортнинг 15 турини танлаб олади ва алоҳида ривожлантиради


Маймунча Люси | Azam Abidov\nАвстралиялик ёзувчи Патришиа Бернард ҳикояси\nКетут банан япроғига битта банан ва бир бўлак балиқни ўраб, орқахалтасига солди-да, писмайиб, акаси, опаси, ота-онаси ва бобосининг ётоқхоналари ёнидан оёқ учида ўтди.\nҲордиқ кунлари одатда унинг қўли қўлига тегмасди. Эрталаблари у онаси билан ҳамиша одам аримайдиган бозорчада сабзавотлар сотарди. Тушдан кейин эса уйларини ҳар ёндан ўраб олган шолипояда бобосига ёрдамлашарди. Кечқурунлари бўлса, у акаси, оиланинг тўнғичи Ваян ва иккинчи бўлиб қориндан тушган опаси Кадекка “Сув саройи” маданият марказидаги рақс тўгарагида дастёрлик қиларди.\nЮмушлари кўплигидан, мабодо Кетут (учинчи фарзанд сифатида) ўзигаям мундоқ вақт ажратишни истагудек бўлса, саҳар мардонда ҳаммадан илгари уйғониши лозим бўларди.\nҲар куни азонда у шолипоя оралаб чўзилган йўлакчада югурар, отаси таксисини тўхтатган кўприкдан ошиқиб ўтар, сўнг Жалан Райагача ҳансираб борарди. Жалан Райа дегани асосий йўл бўлиб, тўғри кетаверилса, Убуд маркази ва Муқаддас маймун оролига олиб чиқарди.\nКетут мовий осмонга чўзилган дарахтлар, кенгбаргли папоротниклар ва қаққайган ҳайкал мавжуд ўрмонни жонидан ортиқ кўрарди. Думи узун макакалар, айниқса, майин қорасочли болалари бор маймунларни боқишни жуда севарди. Аммо энг ёқтиргани – ёқимсиз, малла бир хумпарни боқиб олган ёш она-макака эди.Ўрмончилар уни эркалаб Бетти, мушукчани эса Миёвча деб чақирар, Кетут ҳар кун эрталаб уларга овқат келтиришни канда қилмасди.\nБетти ҳам Кетутдан ҳайиқмас, у олиб келган бананларни паққос туширар, балиқ бўлагини эса майда-майдалаб Миёвчага илинарди.\n“Ақлингга балли!” – мақтарди у ҳар куни макакани.\nБетти бошини бир томонга хиёл эгаркан, Миёвчани маҳкам қучоқлар ва “Албатта, ақллиг-у зийракман! Кўриб турганингиздай, камина узундум азиз-у мукаррамингиз макакаойман!” дегандай бўларди.\nКетут Жалан Райа орқали Убуд бозорига кетишдан аввал ярим соатча Бетти ва Миёвча билан кўнгилхушлик қилди бугун ҳам. Йўл-йўлакай у онасининг дўконида бирга-бирга сотишадиган сабзавот ва кўкатларнинг отини такрорлаб борарди. Зардачол, занжабил, қуритилган майда қисқичбақа пастаси, кашнич, долчин, лавр япроғи, мускат ёнғоғи, қизил гармдори, лимонўт…\nБирдан у югуришдан тўхтади. Йўл четида мўйнали аллақандай жонивор ётар, қайсидир маймунни машина туртиб юборганга ўхшарди. Кетут унга яқинроқ келди. Миттигина қизғиш қўлли, кичкина бошли бир нима она ҳайвоннинг қорнига қапишиб, катта-катта кўзларини очганча, ўзига бақрайиб турганини кўрди.\n“Вой бечорагина”,- дея шивирлади у раҳми келиб. Зум ўтмай, футболкасини ечиб, у билан жимитдек қора тукли маймунчани ушлади. Митти бармоқлари билан онасига қаттиқ ёпишиб олганидан иккисини авайлаб, аранг бир-биридан ажратди. Кейин тезда уни матога ўраб, орқахалтасига солиб олди.\nБозорга етиб келганида онаси сабзавотларни саралаётганди. “Мунча ҳаялламасанг? Билмайди деб ўйлама. Бир куни ўша маймунларинг тишлаб адабингни бермаса ҳали”.\n“Йўқ, тишламайди. Улар мени яхши кўради,”- жавоб қилди Кетут.\n“Ҳайвон борки, тишлайди”. Онаси ёнидаги қўшниси Кейд хонимга ўгирилди. “Бу боласи тушмагур доим жониворлар билан ўралашгани-ўралашган: жўжа ё ўрдак, кучук ё мушук, ва ё бобосининг қўтоси демайди, ҳаммаси билан ўйнашишга ишқибоз. Ўтган ҳафта ҳатто шолипоя сичқонини уйга кўтариб келибди.”\nКейд хоним кулди.\n“Мол дўхтир бўлишим учун ҳайвонларни яхшилаб ўрганишим керак-да”,- бўш келмади Кетут.\n“Бали оролида мол дўхтир йўқ”,- деди Кейд хоним. “Қишлоқдагилар қўтос, сигир ва чўчқаларига ўзлари ғамхўрлик қилишса, шаҳарликлар мушук ва итларининг уддасидан ўзлари чиқишади”.\n“Мен эса зоопаркдаги ҳайвонлар дўхтири бўлсам, дейман”,- гап бергиси келмайди Кетутнинг.\n“Ундан кўра аканг билан опангга ўхшаб раққос бўл”,- деди онаси аввалги гапини миллион марта такрорларкан. “Туристларнинг қадами узилмаса, уларнинг ҳар доим қиладиган иши бўлади”.\n“Менинг рақсга тушгим келмайди. Мен маймунларга ғамхўрлик қилишни ёқтираман”,- минғиллайди Кетут. Бироқ онаси харидорга қалампир уруғи сотаётгани учун унинг гапини эшитмади.\nКетут бир соатча онасига ёрдам бераркан, бутун ўй-хаёли халтасидаги маймунчада бўлди. У роса очиққандир, деб юраги томилиб кетди.\n“Ойи, бориб озроқ сув келтирсам майлими?”- сўради у онасидан.\n“Яхшиси уйга боргин-да иккаламизгаям кокос олиб келақол, болам”,- жавоб қилди онаси.\nКетут хурсанд бўлиб уйга чопди, кокос ёнғоқларини топиб, тепа қисмини кесиб ташлади ва олиб кетиш учун эшик тагига тайёрлаб қўйди. Кейин бир парча матони сутга ботириб, футболкасидан секин маймунчани чиқарди ва сутни шошилмай унинг оғзига томизди. Жонивор сутни чўлпиллатиб юта бошлади, бироқ Кетут сут унга зарар қилмасмикин, деган хавотирда унга озроқ сув қўшиб берди. Сўнгра бананни эзиб, худди Бетти Миёвчани боққанида кўрганидек, оз-оздан маймунчанинг оғзига солди.\nМаймунча бошқа овқат ейишни истамади, шунда Кетут уни кўтариб, ўғил ё қизлигини кўрмоқчи бўлди. Аҳ, у қиз экан. “Унда сенга Люси деб от қўяман. Қани, халтамга туш-чи, Люси, ойим кокосини кутиб қолди, тезроқ боришимиз керак”.\nҚоқ тушда Кетут уйга қайтиб, бобосига шолипояда ёрдамлашди.\n“Бобожон, маймун боласи онасининг сутидан бошқа нима ейди?”- сўради у.\n“Ёнғоқ чақгулик тиши ўсиб чиққунча мева-чева билан озиқланади”,- жавоб қилди бобоси. “Аммо сен Муқаддас маймун оролидаги маймунларни боқишинг шартмас. Туристлар кун бўйи уларга бир нималар беради”.\nЎша куни кечқурун у халтасига Люсини яширганча “Сув саройи” маданият марказига Ваян ва Кадекка дастёрликка борди. Гарчи у ясан-тусан қилиб, рақсга тушишни истамаса ҳам, нафис раққос-у раққосаларга тикилиб ўтиришни ёқтирарди. Қолаверса, у балиликларнинг чангсимон чолғу асбоби, ноғораси ва бамбукли гамелан номли мусиқа асбоблар оркестри ижросини роҳатланиб эшитиб ўтирарди. Аммо бугун у кўздан панароқда Люсини овқатлантиришни истади.\n“Кетут!”- чақирди уни акаси Кадек. “Қизғиш толадан келтириб берсанг-чи, костюмимни тикишим керак эди”.\nКетут Люсини қайтиб халтасига солди, нафас олиб туриши учун уни бўшроқ боғлади, халтани ўриндиқ тагига яшириб, тола келтиришга чопиб кетди.\nАммо Люсининг халтада қолишга тоқати йўқ эди. Шу боис у эпчиллик қилиб бармоқчалари билан халта тугунини бўшатди-да, ўн икки нафар раққоса қизларнинг нақ ўртасига сакраб чиқиб олди.\nРаққосалар сербезак шляпаларини бошларига қўндирганча тилларанг куйлак ва жиринг-жиринг тақинчоқларини жаранглатиб саҳнада хиром айлар экан, Люси уларга жўр бўлди, ортларидан қолмай, ликиллаб-ликиллаб ўйнади. Раққоса қизлар бошларини бир томон буриб, бармоқларини орқага эгган маҳал, Люси ҳам уларга тақлид қилиб, чунонам яйрадики, томошабинлар хахолаб кулиб юборди.\nШу маҳал Кетут қизғиш тола кўтариб, қайтиб келди.\n“Саҳнада маймун пайдо бўлди”,- шивирлади опаси. “Ҳамма қотиб куляпти”.\nКетут раққосалар ва Люси томошани тугатиб, саҳнадан бирин-кетин тушгунча кутиб турди, сўнг Люсини тутиб, тағин халтасига солволди.\n“Мен уни Муқаддас маймунлар ўрмонига олиб бораман”,- деди у ҳаммага қарата.\nЭртасига у битта банан, кичик балиқ бўлаги ва Люсини олиб, ўрмон тарафга чопиб кетди.\nАввал банан ва балиқ билан Беттини сийлади, кейин Люсини халтасидан чиқарди.Уни кўриши заҳоти Бетти ириллай бошлади, Люси эса Кетутга маҳкам ёпишиб олди. Шундан кейин Кетут Люсини бошқа маймунлар билан таништиргиси келди, аммо биронтасиям бунга қизиқиш билдирмади.\nКетут бозорга кечикиб келгани учун онаси унга қовоғини уйди:\n“Кадек менга Сув саройида хиром қилган маймун ҳақида айтиб берди. Сен уни ўрмонга олиб кетмаганмидинг?”\n“Ҳа, ўрмонга олиб боргандим”,- жавоб берди Кетут эҳтиёткорлик билан, аммо маймунчани у ерга ташлаб келмаганини айтгани йўқ.\n“Яхши. Қани, кадамон (занжабилгуллилар оиласига мансуб ўсимлик), занжабил ва лимон-райҳонни узатвор-чи менга”.\nКейинги кун эрталаб Кетут Муқаддас маймунлар ўрмонига бормади. Бунинг ўрнига шолипояда куймаланиб, Люси билан андармон бўлди. Ҳарқалай, бу сафар мактабга боришдан аввал ойисига дўконда ёрдам бериш учун кеч қолгани йўқ.\nМактабда келгач, Кетут орқахалтасини парта остига яширди, бироқ Люсини овқатлантириш, унга яхшилаб керишиб ва увушган қўлларини ёзиб олишига имкон бериш учун ҳадеб ташқарига чиқишига тўғри келди. Устози, жаноб Буди бундан жуда асабийлашди.\n“Агар дўхтириликка ўқимоқчи бўлсанг, диққатингни жаъм қилишни ўрганишинг лозим. Ҳадеб ташқарига чиқиб, ҳаммани безовта қилмаслигинг керак”,- деди у.\nТушликдан сўнг Кетут синфхонадан тез-тез чиқавермасликка ҳаракат қилди. Аммо Люси тушмагур роса зерикиб кетди ва Кетут синфдошлари билан ташқарига ўйнаш учун чиқиб кетганда, орқахалтанинг ипини секингина очиб, ташқарига чиқволди. Бошида у парталар устида ирғишлади, кейин бошқа ўқувчиларнинг сумкаларини титкилади, ичидаги озиқ-овқатни паққос туширди, ахири синфдаги китобларнинг варағини йиртиб, ҳаммаёқни тўзитиб ташлади.\nЖаноб Буди ва болалар хонага қайтиб келишганда, Люси уларнинг орасида Кетутни кўриб чунонам ўзини бахтиёр ҳис қилдики, қувонганидан югурганча унинг бўйнига осилиб, маҳкам қучоқлаб олди.\nЎша куни кечқурун жаноб Буди Кетутнинг ота-онаси билан гаплашиб олиш учун уйларига келди.\n“Хабарим бор, Кетутнинг жониворларга меҳри жуда баланд, катта бўлса, ундан зўр мол дўхтири чиқишига шубҳам йўқ, аммо у маймунчасини мактабга олиб келиши мумкинмас, шуни тушунтириб қўйинглар унга”,- дея илтимос қилди у.\n“Вой, қанақа маймун!”- чўчиб тушди ойиси. “Кетутнинг ҳеч қанақа маймунчаси йўқ!”\n“Ахир у миттигина маймун-ку”- аралашди Кетут. “Унинг онаси вафот этди, бу эса мени ўз онасидай кўради”.\nЭртасига Кетутнинг отаси оила аъзоларини машинада Муқаддас маймунлар ўрмонига олиб борди ва у ернинг хўжайини билан учрашди. Хўжайин Кетутга жилмайиб қаради, бироқ Кетутнинг авзойи бузуқ эди. Отаси нега келганларини айтаркан, Кетут орқахалтасини очиб, Люсини чиқарди.\n“Уни Беттига беришни истагандим, лекин у фақат Миёвчани хушлар экан, бошқа маймунлар бўлса Люсига ҳеч қизиқмади”,- тушунтирди Кетут.\n“Чунки Люси сени ўзининг онаси деб билади, маймунлар эса бегоналарнинг боласини ҳечам ўзига олмайди”- тушунтирди хўжайин.\n“Кетут асло маймуннинг онаси эмас, у бор-йўғи саккиз ёшли болакай холос”,- аралашди Кетутнинг отаси. “Люси бўлса Кетутга мактабда ташвиш туғдириб юрибди”.\nХўжайин бошини қимирлатаркан, “Ҳа, муаммо бўлиши бор гап, аммо Кетутнинг маймунларга бўлган муносабати таҳсинга лойиқ”, деди.\n“У катта бўлса ҳайвонларни даволовчи дўхтир бўлмоқчи”,- деди Ваян айни пайтда укасига ачиниб.\n“Ҳа, у менга буни айтди. Хўш, унда мана бундай қилсак, нима дейсизлар? Кетут ҳар кун эрталаб ўрмонга келиб, менга ёрдам берса, қандоқ бўларкин? Эвазига мен Люсига кўз-қулоқ бўлиб турардим, Кетут эса у билан ҳар куни кўришиб турарди, дам олиш кунлари эса уйгаям олиб кетиши мумкин”, – таклиф киритди хўжайин.\nКетутнинг ота-онасиям айнан шуни ўйлаб туришувди.\n“Раҳмат сизга, жаноб. Бу чинданам зўр таклиф, бироқ мен оилада учинчи фарзандман ва ҳар куни бозорда ойимга ёрдам бермасам бўлмайди”. Шу гапни айтаркан, Кетутнинг кўзлари жиққа ёшга тўлди.\n“Хавотир олма, бозорда мен ёрдам бериб тураман!”- деди Ваян. “Саккиз ёшимда қилган ишим-ку ахир”.\n“Менам эплайман бу ишни. Галма галдан қилаверамиз”,- қўшимча қилди Кадек.\nЎрмон хўжайини Кетутнинг онасига қаради, аммо у дарҳол рози бўлмади, сал ўтгач, меҳри ийиб, “майли, розиман!” деди жилмайиб.\nСўнг хўжайин Люсига қўлини чўзди.\n“У сени асло унутмайди, Кетут.” Кейин Люсига қарата “Сен зумрашани Бетти неча кундан бери кутиб ўтирибди. У жуда ақлли маймун,” деди.\n“Люсиям жуда яхши маймун”,- деди Кетут маймунчани худди Бетти Миёвчани бағрига босгандай маҳкам қучоқларкан. “Нимага десангиз, бу маймунларнинг барчаси табаррук, узун думли макакалардир.”\nИнглиз тилидан Аъзам Обид таржимаси\nThree Poems by Indran in Uzbek\nИван Странджев: Отличный день для знакомства!\nТуризмни ривожлантириш Давлат қўмитасига таклиф\nMy poems in Hindi National Daily\nTranslations from Uzbek poetry (123)\nUzbek literature news (36)\nWRITER/ARTIST-in-RESIDENCE in UZBEKISTAN. UzLAB (81)\nАдабиёт янгиликлари (58)\nИжодкорлар учун ресурслар (27)\nХалқаро алоқалар (139)\nПеру шеъриятидан (Эмилио Паз)\nЯпон шоираси Мори Кэй Ўзбекистон ҳақида\nЦвятко Сиромашки: Ўзбекистон таассуротлари\nШеърларим тамил тилида


Аъзамжон – HURRIYAT\n6 oy oldin Behzod 491\nгАъзамжон Худойбердиевнинг ёши 60га тўлганини ўқиб қолиб, шошилинч бир ҳис кечди: нимададир кечиккандек бўлдим. Ҳа-я, унинг туғилган кунини пахтазорда нишонлагандик. Шунгаям 40 йил бўлибди. Демак, ўшанда у 20да экан-да. Йиллар суронини қарангки, энди бўй кўрсатаётган ўсмир билан сочларига оқ оралаб қолган “йигит” (замондошларимиз ўзларини олтмишда ҳам қирчиллама навқирон деб ҳисоблашаяпти!)нинг сурати тасаввурда асло фарқланмайди. Хотира бир жойда тўхтаб қолгандек гўё. Ҳолбуки, орада нима гаплар ўтмаганди, ўтмади?!\nАйни куз эди. Она замин ҳосил билан тўлишган. Талабалар Сирдарё далаларида пахта ҳашарида. Кунлар таассуротларга бой, гаштли ўтади. Биринчи босқич талабалари, айниқса, шаштли. Нуфузли ўқув юртига қабул қилинганлариданми ёки катта курслар олдида “Биз ҳам бормиз!” дегандек ғўдайишми, қадамлар шаштли, оқшомги шеърхонликлар авжида. Аммо пахта териш дегани асло фароғат эмас. Унда ҳам кўринмас мусобақа бор: ихтиёрий равишда биров-бировдан ортда қолишни хоҳламайди. Фурсат топилганда эса адабиёт ҳақида суҳбатлар, мушоира, янги машқларнинг муҳокамаси. Бу дамларнинг лаззатини топиб бўладими? Дала шийпонида икки қаватли қилиб қурилган сўрида Аъзамжон билан ёнма-ён жой олганмиз, оға-ини сингари “Бир ёстиққа бош қўйиб…” дегандек, пахтазорнинг эзувчи заҳматидан кейин донг қотиб ухлаймиз. Суякларда ҳарорат совимай, кундузги меҳнатнинг чарчоғи чиқмай, тонг отади. Ғира-ширада магнитофондан “Наргиз, Наргиз, қалбим ардоғи…” деб бошланувчи қўшиқ янграйди ва ҳамма совуқ сув сепилгандек сакраб ўрнидан туради. Бошланади…\nАъзамжон билан иноқлашиб кетганимизга анча бўлган эди. Факультетга илк қадам қўйган сурурли лаҳзаларда ҳали бир-бирини яхши билмайдиган гуруҳдошларнинг танишиши жуда ҳаяжонли кечади. Ҳар хил: бўй-басти дароз йигитлар, ҳарбий хизматни тугатган аскарлар, шу йил мактабни битирган, сочига попук тақилган қизчалар йиғилганди гуруҳда. Баногоҳ у билан нигоҳларимиз тўқнашди ва ўша лаҳзадан яқинлашиб кетдик, чамаси. Дарс бошланганда ёнма-ён жойлашдик. Аъзамжон ўзи ҳақида гапирмас, шунинг учун бироз кечикиб ўқишга қабул қилингани сабабини билмайман. Унинг ташқи кўринишиёқ кишини бепарво қолдирмасди: тийнатида бир улуғворлик яширинган, фақат у буюклик лаҳзаларини кутиб яшаётгандек эди (чунки журналистика факультети “буюклар устахонаси” эди-да). Жуда камсуқум, камтарлиги бу сирлиликни яна оширар, курсдошлар унга чуқур самимият, ботиний меҳр билан муомала қилишарди.\n“Пахта”га алоҳида тайёргарлик кўрганмиз. Кирза этик, пахталик бушлатлар сотиб олинган. Лекин ўша йил ҳосил яхши бўлиб, бир ойга қолмай қайтдик. Таассуротлар эса йилга татиди. Рости, факультетда иқтидорли йигит-қизлар йиғилганди (анъана шундай!). Гарчи толиқиб даладан қайтилса-да, тунда гулхан ёқиб, шеърхонлик қилишга ҳамма тайёр эди. Туғилган кунлар ҳам шу давраларда нишонланарди. Аъзамжоннинг туғилган куни эди чоғи, кўтарма ариқдан бир дароз йигит сакраб ўтиб, даврамизга қўшилди. “Оғайним Чори”, деди Аъзамжон. У филфакдан экан. Меҳмон “Сирдарёнинг сулув қизи Гулнора” деган шеър ўқигани эсимизда қолган. Бу кейинчалик гўзал шоир бўлиб танилган Чори Аваз эди.\nЭгатлар оралаб тентирашлардан толиққанда бирзум тин олинади ва бошланади… Бир гал машқларимдан ўқидим: “…совчиларнинг келиб-кетувчи йўли уни бошқа уйга олиб кетади”. “Такрорланг”, деди Аъзамжон. “Совчиларнинг…”. Ҳа, мен “сочларингнинг…” деб эшитибман. “Гўзал ташбеҳ бўлган экан”. Туғилган кунида эса “пахтакорона” зиёфат ҳозирладик, енг ичида яйрадик. Шунда деди: “Кўзларингиз биринчи марта кулди”.\nПахтадан қайтилгач, бир-бирини анча яхши таниб олган курсдошларнинг истеъдоди синови бошланди гўё. Шунда кимнинг кимлиги яна ҳам очиқ билинди. Сергей Есениннинг туғилган кунига гуруҳ адабий кеча тайёрлади. Газета чиқарганимиз эсимда. Албатта, мушоира, мунозара. Уларда Аъзамжон жуда фаол бўлди. Нафис шеъриятга севгисини сир тутиб ўлтирмади. Ҳали у пайтда ҳаммаси номаълум эди. Ҳамма умид билан тақдир эҳсонини кутарди. Бир куни Аъзамжон “Қисса ёздим” деб, бир даста қоғозни олиб келди. Унинг хати жуда чиройли, майиздек терилган сатрларни кўриб, “Ҳали иккинчи “Жамила” ёзилган бўлса-я” деб ҳам ҳавас, ҳам ҳасад қилдик. У табелчи ҳақида экан. Менимча, бу асар унинг ғаладонида қолиб кетди. Ижод табиати шундай.\nЎзингга яқин олган одамингнинг ҳар бир ҳаракати, қилиғи ёдингда муҳрланиб қолар экан. Аъзамжон билан бўлган бир майда гап ҳеч хотирамдан кўтарилмайди. Мен гуруҳ сардори, имтиҳон кетаяпти. Коридорда ҳамма навбатда турибди, бир стул ўтиб-қайтишга халақит бераяпти. Мен Аъзамжонга “Стулни четга олиб қўйинг”, дедим. Билмадим, навбатини кутиб тажанг бўлиб турган эканми, кутилмаганда “Олиб қўймайман. Нега менга иш буюрасиз?” — деб ўдағайлаб қолди. Анча вақтгача унута олмай юрдим. Ўзимга яқин олиб қолган эканман-да.\nТаҳсил йиллари мароқли, сермазмун ўтди. Аъзамжон адабий жараёнга фаол аралашиб кетди. Айниқса, ёзувчи Нурали Қобул билан ижодий ҳамкорлиги муттасил, самарали бўлди. У Анвар Обиджон, Миразиз Аъзам, Озод Шарафиддинов, Қодир Деҳқонов сингари турли даражадаги ижодкорлар даврасида бўлиб туришини мамнуният билан таъкидлар, бу ҳол бизнинг ҳавасимизни келтирарди.\nУмуман, Аъзамжон катта сафарга, юқори даражаларга шайланган карвондек, тўлишиб борарди. Унинг 1990 йилда нашр этилган биринчи тўплами — “Кузда кулган чечаклар” ўзбек шеъриятида янги овоз пайдо бўлганини тасдиқлаганди. Тўпламдаги шеърларда катта поэзияга хос барча унсурлар мавжуд. Жанрлар (айниқса, ғазалдаги изланишлар муваффақиятли), мавзулар ранг-баранг. Ҳар бир сўз дид билан танланган. Сатрларда майин самимият, қисиниб-қимтиниб турган, бироқ ботинида уммон гувлаётган йигитнинг қалб туғёнлари уфуриб турибди: “Эртак айтсанг ўғлингга ухлатмаслик учун айт!”, “Номимиз юракларга қон сачратиб ўяйлик”, “Мен фақат сўрайман чироғинг, эркам, тун ўтиб, кундузи ёқмаслигингни”, “Водий гулин тақай минорларингга, юрак расмин чизай дудоққинангга”… “Машқ майдонида…” туркумида биз учун азоб бўлган “военка” деган дарснинг иссиқ-совуғини шундай ифодалаганки, ўша нохуш дамлардан нафосат топа олган қалбнинг шоирлигига тасанно айтасиз. “Онам фотиҳаси” шеъри эса бадиий-эстетик жиҳатдан ёш шоирнинг низомномаси бўлса, маҳорат жиҳатидан гўзал шеърият намунасидир. “Бу ёруғ юздан…” деб бошланувчи шеър эса халқи, миллатини пурвиқор кўришни хоҳлаган ватанпарвар шоирнинг дил изҳоридир. Ушоққина тўпламда жиддий тафаккурга озуқа берадиган асарлар талай.\nУмуман, Аъзам Ўктам тимсолида теран илдизларга эга шеъриятимиз янги бир истеъдодга доя бўлишга ҳозирланаётганди. Буни, ботинида кучли қудрат пинҳон эканини ўзи ҳам сезмасди, чамаси, билъакс, жуда хокисор, тортинчоқ эди, бошқаларга халақит беришдан чўчигандек, ўзини тийиб юрарди. Афсуски, унинг чинакам камоли бу майдонда бўй кўрсата олмади. Бу бир синоатки, ҳар қадамда пойабзал артадиган латтадек оёғингга илашаверадиган, ҳар бир тирқишдан тумшуғини кўрсатиб турадиган, аслида айтадиган гапи ҳам йўқ, шахсияти хира кимсалар яйраб-яшнаб юрганда миллатнинг бир умиди бўлган шоирнинг карами кенг дунёга сиғмаганлиги тирикликнинг ҳам “феъли тор”лигига ўхшайди.\nБир истисно ҳолат бор. Аъзам Ўктам биринчи тўпламидаёқ “Қайта туғилмасман, ўлмай деб минг бор — биргина бошимга олдим миннатдор. Битта истараси иссиқ ўлимни…”, деб ёзади. “Тараддуд” тўплами(1993)даги шеърларида эса “Ҳеч кимни севмасман, ўлган ҳайратим, Худо раҳмат қилсин, ёшлигим, омин”, “Мен умид қилганлар беҳад ёш ҳали, Бирма-бир ўляпти мени суйганлар”, “Бир дард ўртаб юборди дилни, ёзарканман титради қўлим. Ўз аслига қайтарса элни, ўлим бўлсин ҳар куни, ўлим”, “Видолашгим келар шу тилда” сингари сатрларга дуч келамиз. Албатта, навқирон йигитнинг бундай тушкун кайфияти кишини ҳайрон қолдиради. Бу ҳолга олиб келган сабаблар борми ёки шоирларга хос одатдаги “эркалик”миди? Одатда, “Ёш кетаман, қари ўламан, деб қўрқитади” дейишади. Халқнинг эрка фарзандлари — шоирлар жиндай кайфияти бузилса, “қўрқитаверади”. Баъзан айтилган сўз отилган ўқдек таъсир қилади. Бир йирик мунаққид (Виссарион Белинский) тушкун кайфиятдаги шеърларни ўқиб, шоирларга “Нега ўзингизга ўлимни чорлаяпсиз?” деб қаттиқ танбеҳ берган экан. Халқимизда “Фаришталар “Омин” дейди” деган ибора бор, балки яхши гапга, балки…\nАъзамжон “Чўлпон” нашриётида ишлаб турганида Қуръони карим олдин “Шарқ юлдузи” журналида босилди, кейин алоҳида китоб ҳолида 1992 йилда чоп этилди. 500000 нусхада босилган Алоуддин Мансур таржимаси ва шарҳидан иборат ушбу дурдонада нашриёт муҳаррири сифатида Аъзам Ўктамнинг номи дарж этилганки, бу шарафли рутбадир. У мазкур улуғвор юмушда фаол иштирок этди ва шу аснода диндорлар билан яқинлашди. Фитратида ҳалоллик, поклик синггиган, аммо теварагидаги ҳаётда мунофиқлик ва алдовларга кўплаб гувоҳ бўлган ижодкор ҳаёт ҳикматини диний ақидаларда, деб билди, чамаси, бу таълимотни ўрганишга чуқур киришди. Табиий, қалбларнинг шифоси бўлган уҳравий илм унга қаттиқ берилганларни чирмаб олади. У мунаввар бир дунёга муҳиб бўлди ва унинг бағридан чиқиб кета олмади. Ўша йилларда фаол ҳаракатда бўлган радикал кайфиятдаги диндорлар бу ҳолатдан фойдаланиб қолишга уриндиларми, Аъзам Ўктамнинг ўзинигина эмас, оилавий ҳаётини ҳам таъсирларига олмоқчи бўлганлар. Турмуш ўртоғи Ҳулкархонни ҳам ҳижобга киритганлар. Секин-аста оилада парокандалик бошланган ва оқибати оғир асорат билан тугаган.\nҲаммаси йиғилиб юракка юк бўлди ва айни камолга тўлган ёшида Аъзамжон шеърларида кўп эслаган охират кунига етишди. Албатта, бу аламли кўргулик эди. Ортда қолганлари аччиқ айрилиқдан жизғанак бўлишди. Айниқса, дадажонини жондан яхши кўрган эркатой қизалоқнинг алами кечмас ва унутилмас бўлди. Унинг бу кўргуликка кўникиши қийин кечди…Фалак чархи эса маромида айланар, унинг ғуссалар, ситамлар юкидан ғижирлаган сасида ҳаёт қўшиғи бор эди. Кун ботиб, тонг отар, вужудда айланаётган илиқ нафас ҳаракатга, яшашга чорларди. Шу зайл кўз ёшлар томган тупроқдан чечаклар унди. Албатта, ҳар бир инсон учун ортида номини кўтариб юрадиган зурриёд қолдиришдан ортиқ бахт топилмайди. Ҳамма меҳмон дунёда эса тирикликнинг боқий қонунларига бўйсунмасликнинг чораси йўқ. Тумор (Тўмарис) бугун баркамол инсон мақомига эришди. Энди Она! Ҳаёт мазмунини теран англайди. Изтироблар ўрнини таскин ва ифтихор эгаллаган. У бугун чинакамига халқига, ватанига эзгулик соғинган, шу йўлда фидойи хизмат қилишга азм этган ижодкор инсоннинг фарзанди эканлигидан тўла ҳуқуқ билан фахрланади.\nХотиралар дилга юпанч бўлади, ҳаёт эса яшашни талаб этади. Зеро, тирикликнинг шарти ҳам, ҳикмати ҳам шунда.Унинг бардавомлиги эса изинг кўмилмаса, сени кимдир эсласа. 60 йилликни мухлислар билар экан, чиқишлар бўлди, Аъзам Ўктамнинг шеърлари, унга бағишланган фахриялар эълон қилинди. Умидли шоирлардан бири гапини “Энди навбат Аъзам Ўктамга” деб тугатибди. Демак, шоир —сафларда. Унинг ижоди адабиёт гулшанида бўй кўрсатиб турибди. Фақат истак шуки, Аъзамжоннинг тонг шабнамидек тароватли битиклари жамланиб, “Куллиёт”и эълон қилинса, шахси ва ижоди юзасидан тасаввурлар, таассуротлар яхлитлашган, мукаммал ҳолга келган бўларди.\nPrevious Дарсхонадан репортаж\nNext Сўзи ўлмаганнинг ўзи ҳам ўлмас


Дивидендларни ҳисоблаб ёзиш ва қарзларни узиш керак\nМен хусусий корхона муассисиман, 2013 йилда ўзимнинг ҳисобрақамимдан пластик карточкага ўтказиш йўли билан пул маблағлари тарзида қарз олдим. Муассиснинг қарзи суммасини 2013 йил якунлари бўйича олинадиган дивидендлар ҳисобига ҳисобдан чиқара оламанми? Ёки аввал илгари олинган қарзни ҳисобрақамимга қайтаришим, кейин эса дивиденд олишим шартми?\n– Йўқ, илгари олинган қарзни ҳисобрақамга қайтариш шарт эмас. Дивиденд тўлаш корхона соф фойдасининг борлигига боғлиқ, муассиснинг унинг олдидаги қарзига боғлиқ эмас. Шу сабабли сиз муассис сифатида корхона олдидаги қарзингизни сўндирмасдан туриб дивиденд олишга ҳақлисиз. Бундан ташқари, хусусий корхона мулкдори бўлганингиз учун корхона солиқлар ва бошқа мажбурий тўловларни тўлаганидан сўнг қолган барча фойдани ўз тасарруфингизга, солиқ (10%) ушланмасидан оласиз ва ундан ўз хоҳишингизга кўра фойдалана оласиз (Солиқ кодекси 179-моддасининг 6-банди; 11.12.2003 йилдаги «Хусусий корхона тўғрисида»ги 558-II-сон Қонун 24-моддаси).\nСиз дивидендларни қарзни сўндириш ҳисобига йўллашингиз мумкин, бироқ аввал улар ҳисоблаб ёзилиши керак. Мазкур операция учун буйруқ (фармойиш) асос ҳисобланади, унда йил якунлари бўйича олинган соф фойда олинган қарзни сўндиришга (тўлиқ ёки қисман) юборилади деб қайд этилиши керак. Бухгалтерия ҳисобида ушбу операция қуйидаги проводкалар билан акс эттирилади:\nдивидендларнинг ҳисоблаб ёзилиши:\nдебет 8710-«Ҳисобот даврининг тақсимланмаган фойдаси (қопланмаган зарари)»;\nкредит 6610-«Тўланадиган дивидендлар»;\nдивидендларни қарзни сўндиришга йўналтириш:\nдебет 6610-«Тўланадиган дивидендлар»;\nкредит 4720-«Ходимларнинг берилган қарзлар бўйича қарзи», 4890-«Бошқа дебиторларнинг қарзи».


Ҳукм қатъий¸ шикоят давом этади\n15 апрел 2021, Тошкент вақти: 17:23\nноябр 21, 2008\nСолижон Абдураҳмонов Каримов режими Ғарб билан олиб бораëтган ўзаро савдосининг яна бир қурбони сифатида кўрилмоқда.\nҚорақалпоғистон Олий судининг мустақил журналист Солижон Абдураҳмоновга белгиланган ўн йиллик қамоқ жазосини кучда қолдириши унинг сафдошлари норозилигига сабаб бўлаётир.\nҲуқуқ фаоллари Солижон Абдураҳмоновнинг узоқ муддатга қамалишини унинг касбий фаолияти билан боғлар экан, буни Каримов режимининг эркин фикрли шахсларга нисбатан тоқатсизлигининг яна бир исботи сифатида баҳолашмоқда.\nМухолифатдаги Эрк партияси бош котиби Отаназар Орипов Солижон Абдураҳмоновнинг Ўзбекистон ҳукумати томонидан халқаро ҳамжамият учун ҳадя сифатида гаровга олинган шахс эканлигини айтади.\n- Солижон Абдураҳмоновнинг умуман жинояти йўқ. У жиноятчи эмас. Жиноятчи бўлмаган одамни қамаб қўйган одамлардан одамгарчилик кутиб бўладими? Абдураҳмонов ҳам, Аъзам Турғунов ҳам ҳукумат томонидан гаровга олинган одамлар. Манфаатлироқ таклиф чиқса гаровдан озод қилади. Фақат улар эмас, амалда бутун ўзбек халқи гаровда ўтирибди. Кўраяпти-да кимга кўпроқ эътибор бўлаяпти¸ ким орқали кўпроқ ва каттароқ нарса ундириш мумкин? Энди ундириш деганда сиëсий капитал бўлиши ҳам мумкин, иқтисодий капитал ҳам бўлиши мумкин, - дейди Отаназар Орипов.\nЎзбекистон инсон ҳуқуқлари жамияти раиси, ҳозирда Францияда яшаётган Толиб Ёқубов ҳам Солижон Абдураҳмоновнинг бошига тушган кўргуликларга унинг касбий фаолияти сабаб бўлган¸ деб ҳисоблайди.\n- Жуда кўп марта Қорақалпоғистонга борганман ва у ердаги ҳуқуқ-тартибот идоралари, МХХ системасини, суд системасини жуда ҳам яхши кузатганман¸ ўрганганман. Шуни қўрқмасдан айтишим мумкинки, Қорақалпоғистон Ўзбекистондаги қароқчилар тўдасининг ошиëнларидан бирига айланган. Солижон айнан мана шу қароқчиларга қарши курашаëтган оз сонли одамлардан биттаси¸ илғори эди. Албатта, қароқчилар бу нарсани ўзига сингдира олмайди¸ ҳазм қила олмайди. Солижонга ўхшаган одамлар уларнинг йўлига ғов бўлиб туради. Шунинг учун улар ўзларининг усулларини қўллайди. Уларнинг усули - ўлдириш¸ қўрқитиш¸ қамаш ва ҳоказо, - дейди Толиб Ёқубов.\nЭзгулик инсон ҳуқуқлари жамияти фаоли Абдураҳмон Ташановга кўра, Солижон Абдураҳмонов сингари ҳақиқатни истаган ҳар бир шахс Каримов режимининг қурбонига айланиши мумкин.\n- Солижон Абдураҳмонов ҳам ватанимизнинг эрки¸ миллатимизнинг ҳуррияти учун курашган журналистлардан эди. Айниқса, тажрибали, билимдон журналистлардан бири эди. Шу нуқтаи назардан мен ўйлайманки, шунақа илғор одамга эртага навбат келади, эртага бўлмаса кейинги кун навбат келади.\nБу Франц Кафканинг “Жазо колониясида” ҳикоясидаги офицер ихтиро қилган машинасини эслатади. Яъни ўша машина қачонки одам топилмай қолса, ўзини еб кетади. Худди шунга ўхшаб энди бу режим ҳеч тўхтамайди. Мустақилликнинг дастлабки йилларида жуда кўп зиëлилар бир чеккада турди, яъни курашмади. Ўша четда турганлар ҳам энди омон қолмади.\nКейин 1996-1997 йилларда ҳукуматни мақтайдиган бир тўлқин чиқди. Ҳатто ўша мақтайдиганларни ҳам ҳозир қамашаяпти. Яъни сен яхши мақтай олмаяпсан, деган маънода.\nУмуман, диктатор режимларнинг моҳияти шундан иборат. Қачонки у ўзининг маромига етиб¸ пишиб ағдарилмайдиган бўлса, бу судлар, маҳкамалар, терговларнинг ҳаммаси нисбий бўлиб қолади. Кимки бош кўтарса, қамалади, - дейди Абдураҳмон Ташанов.\nЛондондаги Ўзбекистон ташаббус гуруҳи раҳбари, таниқли журналист Шоҳида Ёқуб эса Солижон Абдураҳмоновнинг тақдири борасида халқаро ҳамжамият Ўзбекистон ҳукуматига босим ўтказиши шарт, деб ҳисоблайди.\n- Солижон аканинг жазоси шуни кўрсатадики¸ Ўзбекистонда оммавий ахборот воситалари соҳасида ҳеч қанақа силжиш йўқ. Ўзбекистонда умуман мустақил журналистлар қолмади. Солижон аканинг бемаъни айбловлар билан ҳибсга олиниши ва қамалишини, умуман, ҳаддан ташқари бедодлик, дейиш мумкин. Бошқа нарсаси йўқ. Нима учун БМТдаги, ЕИдаги, ЕХҲТдаги одамлар жимжит? Умуман олганда, ҳамма ҳозир шов-шув кўтариши керак. У албатта озод қилиниши лозим, - дейди Шоҳида Ёқуб.